
_Bismillahirrahmanirrahim_

                            1.

      Wata irin ƙara ce tun daga bakin gate suka jiyo data karaɗe gidan, hakan yasa ko gate mai gadi bai gama budewa ba aka danno hancin motar aguje zuwa cikin gidan wanda kaɗan ya rage a take mai gadi, ya yi wani irin tsalle tare da sakin gate ɗin ya wuntsila gefe, a rikice matuƙin motar wanda da alama shine mamallakin gidan ya yi parking haɗe da fitowa hankali a tashe. Sauran wuɗanda ke cikin motar kuma suka nufi cikin gidan a guje, a iya saninsu basu bar kowa cikin gidan ba kafin su tafi, to daga ina wannan ƙarar ke fitowa kuma wane aciki? Tambayar da dukkaninsu suke wa kansu kenan acikin zuciya kafin cike da ruɗewa ya nufi wajen mai gadi don shi ne wanda ya kamata ya amsa masa wannan tambayar. "Musa waye acikin gidan nan?" Ya faɗa yana wurga masa wani irin kallo cike da tuhuma, cikin rawar murya Musa ya shiga bashi amsa yana cewa, "Allah ya taimaki ranka shi daɗe Wallahi ban sani ba". "what? Kamar ya baka sani ba to motar waye a kofar gidan? Ya akayi har wani ya shigo cikin gidan nan baka sani ba? To meye amfanin aikinka? Me yake faruwa ne acikin gid..?" Bai ƙarasa ba da gudu sai ga wata matashiyar budurwa ta fito tana faɗin, "Wayyo Allah sun kashesa, wallahi sun kashe sa, wayyo Allahna na shiga uku na lalace".  Wata irin juyowa yai da ƙarfi cikin tashin hankali, gabaɗaya ji yai ya kasa fahimtar inda maganganun nata suka dosa, to waye aka kashe? ya tambayi kansa, ji yai ya kasa motsawa tamkar an kafesa a wajen ko ƙafafuwansa ya kasa ɗagawa sai binta yake da kallo, tamkar wanda aka tsikara yai firgigit tare da saurin riƙota ganin yadda gaba-daya ta fita hayyacinta itama saboda tsananin tsoro da tashin hankalin data gano, lumfashinta ta shiga yin sama da ƙasa dashi tana nuna masa hanyar shiga cikin palourn gidan tana sake cewa, "Sun kashesa!". jin haka ya sashi saurin sakinta ya nufi cikin gidan yana jin zuciyarsa na wani irin bugawa da karfi, abunda idanuwansa suka gane masa lokacin daya shigo cikin paloun ya haifar masa da wani irin kaɗawar zuciya ya yi baya zai faɗi yai saurin dafe kujerar dake kusa dashi yana jin tamkar ana tsittsinka masa zuciya.

Idanuwansa ya ɗago ya zuba akan Kyakkyawan matashin dake tsaye acikin paloun riƙe da wuƙa a hannunsa duk jini, fuskar nan tasa a haɗe babu alamun tsoro ko kuma shiga tashin hankali na riskarsa da akayi cikin wannan yanayi balle kuma nadama, a gefensa kuma wata budurwa ce duƙe tasa hannayenta ta toshe bakinta dasu tana kuka, kukan da gaba-daya kana kallon ta zaka fahimci yadda ya sauya mata kamanni ta hanyar sauya kalar fatar fuskarta izuwa ja, yayin da launin idanuwanta dake farare tas suka yi jajir suna cigaba da tsiyayar da ƙwalla. A gaban su kuma babbar macece rungume da wani matashi ajikinta dake kwance cikin jini ko motsi bayayi tana kuka tana girgiza sa haɗe da sabbatun ya tashi. Ganin da tayi tabbas bazai tashi ba ya sa ta miƙewa cikin wani irin fushi da zafin rai ta nufo wajen saurayin dake tsaye riƙe da wuƙar da kana gani kasan da ita akayi amfani wajen illata wanda ke kwance cikin jinin babu lumfashi a jikinsa, tana zuwa ta ɗauke sa kyakkyawan mari har guda biyu saboda tabbacin da take dashi akan ko shakka babu shine ya yi wannan aika aikan, cikin zaro idanuwa da ƙaraji take cewa "Kai ɗan gidan uban waye? Waye kai? Me ya kawo ka a cikin gidan nan? Waye ya aiko ka ka aikata masa haka? Me yarona ya yi maka ne?". Ta jero masa tambayoyin tana shaƙo wuyan rigar sa kafin ta fashe da wani irin kuka tana zubewa ƙasa, saurayin kuwa kasa amsa mata yayi sai ma ƙasa da ya yi da kansa don har lokacin babu alamun nadamar abinda ya faru ko tsoro a tattare dashi, banda zallar masifa da jin kai babu abinda ke cikin idanuwa da suka yi jajir tamkar an watsa barkono. 

Kukan da matar keyi ya maido da mutumen cikin hayyacinsa yana faɗin. "Innalillahi wainna ilaihirrajiun". Kalmar daya iya faɗa  kenan haɗe da ciro wayarsa, bugu ɗaya ya yiwa wata lamba aka ɗaga, cikin wata irin murya dake nuni da cike yake da damuwa yace. "Commissioner ina so ka turo mani da yaranka anan gidana, Please ranka shi daɗe". A ta ɗayan ɓangaren commissioner of Police ya amsa masa da, "Yanzun nan amma yallaɓai ina fatan dai lafiya ko?" "Ba lafiya ba.." nan ya kwashe duk abinda ke faruwa da suka isko ya sanar dashi yana jin idanuwansa na kokarin kawo ƙwalla yana ji duniyar nayi masa wani irin juyi, gaba-daya ya gama ruɗewar da bai san me zai yi ba banda ya kira hukuma. 

Bayan mintuna goma sha takwas da kiransa sai ga motar police har guda biyu ta iso gidan, Nan ya basu izinin shigowa tare da nuna masu wanda zasu yi arresting da suna shigowa su da kansu suka fahimci shine mai laifin saboda ganin wuƙa da jini a hannunsa, a take suka zagayesa tare da saita bindigogin su akansa don kar yai yunƙurin guduwa, ɗaya daga cikin yan sandan ne ya fiddo ankwa zai saka mashi a hannu, a take ya fara ƙoƙarin rigima dasu yana faɗin, "Kada kuyi kuskuren kama ni domin ko kunyi hakan ba amfanin da zai yi maku, kun san ko waye ubana saboda haka zan fito ko kuna so ko bakwa so, wannan kuma bazan taɓa nadamar mutuwarsa ba". Bai ƙarasa ba ya ji saukar kan bindiga a saman kansa ya saki wata irin ƙara tare da zube wa ƙasa akan guiwoyin sa saboda tsananin azabar da yaji. Jin hakan yasa matashiyar budurwar dake kuka ta shiga ja da baya tana sake toshe bakinta jin kalaman dake fita abakinsa, mamaki ne ƙarara ya bayyana akan fuskar mutumen ganin babu nadama ko ƙire a tattare da yaron akan abinda ya aikata, cikin ɓacin rai yace , "Shikennan inspector kuje dashi ayi bincike a gano waye ya turosa har cikin gida yazo ya aikata haka ga ɗana! Bana so ku sassauta masa har sai kun tabbatar daya faɗa maku gaskiya, ku gana masa azabar da zata sa da bakinsa ya faɗi ko waye ya aiko da da kuma dalilinsu, wlh ni kuma sai naga wanda zai tsaya masa akaf faɗin ƙasar nan, sai naga wanda ya ɗaure masa gindi da zai hana nayi Shari'a dashi ko da duka abinda na mallaka zai ƙare". Wani dukan suka sake kaiwa saurayin a karo na biyu a saman kafaɗa bayan sun saka mashi ankwa kafin su ɗaga shi suka nufi hanyar fita dashi, suna kaiwa bakin ƙofa ya juyo yana ma yarinyar wani kallo mai cike da gargaɗi, ɗan sandan dake riƙe dashi ya hankaɗasa yana tura ƙeyarsa waje yake cewa, "wuce muje, zakayi  bayani". Suka turasa cikin motarsu ta yan sanda bayan sun fito tare da tayar da motar suka fice daga gidan, ɗaya motar ta yan sanda kuma suka ɗauki wanda ke kwance cikin jini aka nufi asibiti dashi, kallon yarinyar mutumen ya yi da sautin kukanta ya ƙaru yace, "Ya isa haka ki tashi ki tafi gida, idan ma ya hanaki magana yanzu lokaci zai zo da gaskiya zata bayyana idan aka zo bincike, ina fatan zaki faɗi abinda kika sani don bima yarima da jininsa hakkinsa". Jiki ba ƙwari ta miƙe zata fita matar tace. 

"Ki sani ke kadai ce zaki iya bada tabbacin abinda ya faru, idan har kika ɓoye kuma bazan taɓa yafe maki ba".  Bata iya cewa komai ba tana kuka ta fice daga gidan, yara yan mata biyu suka zo suka rungume matar suna kuka, shi kuma mutumen ya fice yabi bayan yan sandan zuciyarsa cike da damuwa, driven yake amma tunani yake yi yaushe ɗansa ya dawo ƙasar nan ba tare da saninsa ba? Me yakawo wancan saurayin acikin gidansa har hakan ta faru? Waye shi meye alakarsa da ɗansa da zai shigo har cikin gidansa yayi masa wannan mumunan aika-aika. Ji yai zuciyarsa ta bushe ta cika da wutar son ɗaukarwa ɗan nasa ƙwaya tilo da yake matuƙar ƙauna fansa, a take ya ɗauki alwashin ko waye yaron kuma ko dan gidan waye shi sai an hukunta sa shima dai-dai da laifinsa don bazai yafe ba, bazai taɓa bari jinin ɗansa ya tafi a banza ba. 

*06:35pm*

Zaune yake a farfajiyar cikin gidan nasa daga wajen gate can cikin wani ƙaramin waje da aka tanada don shan iska, a gefensa wata kyakkyawar mace ce bafulatana da shekarunta duka baza su haura shekaru arba'in da wani abu ba, Labari suke yi cike da kulawa, k'auna da kuma soyayyar juna, wanda kana gani kasan ba sai an faɗa maka su ɗin miji da mata bane dake tsananin ƙaunar junansu. wayarsa dake ajiye agaban sa ce ta shiga yin ƙara, hakan ya tilastasa dakatar da firar da suke yi da yake matuƙar jin daɗin ta, wayar ya fara ɗagawa kafin yakai a kunnensa bakinsa ɗauke da sallama, shiru ya yi na wasu yan sakanni kafin yai wata irin zabura yana miƙewa tsaye yake cewa. "Innalillahi wa'inna ilaihirraji'un, wace police station aka je dashi? Laifin kisa kuma? To shikenan commissioner, kar ku ji komai ku gudanar da duk binciken daya dace akansa, Nagode". Ya faɗa bayan gama sauraren dalilin kiran nasa da akayi yana cire wayar daga kunnensa. Nan take kyakkyawar fuskar matar nan dake tare dashi ta sauya kamar yadda tasa fuskar ta sauya daga sassauƙan mutum da ɗazu a kallo ɗaya zaka iya fahimtar hakan tare dashi zuwa wani mutum da bazaka taɓa cewa ya taɓa yin dariya ba, hannayensa duka ya zuba a baya ya shiga kai da komowa a tsakiyar wajen, kwarjininsa da kuma yanayin da nan take ya shiga ya sa matar duk yadda hankalinta ya tashi ta kasa furta masa kalma ko ɗaya da nufin tambayar sa abinda ke faruwa, sai dai fa gaba-daya jikinta ya saki tsoro ya dabaibaye mata zuciya tare da yimata wani irin kullin goro daya sa fitar lumfashinta da wani irin ƙarfi, daƙyar ta iya tattaro ɗan karfin daya rage mata cikin rawar murya tace...

ALLAH KA JIKAN IYAYENMU👏

  "Am.am me yake faruwa ne naga ka shiga damuwa da tashin hankali haka? Please don Allah ka sanar dani saboda bazan iya jurar cigaba da kallonka cikin wannan yanayin ba, me yake faruwa ne?" Ajiyar zuciya ya ja ya sauke kafin yace. "A kullum ba ni da damuwa sama gata yaron nan! Na rasa wane kuskure na aikata ubangiji ya jarabceni da haihuwarsa, sau ɗaya ban taɓa butulcewa ubangiji ba akan ni'imomin da yai mani, ya kuma sani tsaye nake akan tarbiyar duka ya'yan daya bani ba tare da gazawa ba, amma na rasa samun farin ciki akan ɗa ƙwaya tilo, maganar da nake faɗa maki kenan a kullum akan matsalar yaron nan da gaba-daya ke sauka akan tarbiyar da muka ɗorasa amma se kike ganin kamar takura masa nake yi, to gashi nan yanzu baƙar zuciya ta ɗebesa ya je ya aikata abinda daga ke har shi zakuyi nadama, abinda kika taya sa shukawa sai kuje ku girbe domin ni bazan taɓa saka hannuna ko naira ta acikin wannan maganar, ya je har gidan mutane ya aikata kisan kai saboda yana taƙamar shi ɗana ne! to wallahi ba abinda zan iya yi masa yaje can duniya ta ishesa riga da wando". Tunda ya fara magana gabanta ya yanke ya faɗi, take taji wani irin jiri na ɗibar ta duniyar tana juyawa da ita har ya dasa aya, kai ta shiga girgiza wa kafin tace. "Wannan ba gaskiya bane, wlh ɗana bazai taɓa aikata hakan ba, kisa fa kace taya zai ya iya kashe ɗan mutum kuma har cikin gidansu?" "Kin mance ko waye ɗan naki da baƙar zuciya kenan da kuma kafiya bisa ra'ayin kansa? To meye bazai iya aikatawa ba?" "Innalillahi wa'inna ilaihirraji'un, amma ko hakane ai hannunka bazai ruɓe ka yanke ba, ya kamata kayi wani abu don Allah kada kabari ai rasing case ɗin nan akansa tunda kana da hanyoyi da dama da zaka iya bi ka kashe sa". Da mamaki yake kallonta kafin yace, "Wanda ya kashe ɗin shi baya da gata ne? Kisan kai fa akace maki! Anya kina da zuciya a kirjinki? Kin san a wane hali su iyayen yaron da aka kashe suke ciki? Kin san me suke ji a zuciyarsu, kin san irin so da shaƙuwar da suke da ita da ɗan su? Yau she kika koma haka son zuciya ya hana ki hango irin halin da uwa take shiga idan ta rasa ɗanta? Ciwo kaɗai idan yaronta nayi rasa duk wata natsuwarta da farin ciki take yi ta shiga tashin hankali da damuwa, balle kuma mutuwa dake nufin tayi bankwana dashi na har abada kenan! Shine kike cewa nabi duk hanyar da zan bi na fito maki da yaronki? Bazan yi hakan ba wallahi koda za'a yanke masa hukunci ne dai-dai da abinda ya aikata". Hawaye na sauka akan fuskarta ta shiga girgiza kai tana faɗin, "Bazai aikata hakan ba na tabbata har sai da babban dalili, don Allah kada ka biyewa zafinsa da kake ji a zuciya ka wofantar dashi, kafa tuna shi kaɗai kake dashi da zai zamo magajinka". "Sai akace sauran ya'yan nawa da nake dasu baza su iya zama magadana ba? Na fahimci kallonsa da kikeyi a matsayin ɗa namiji tilo a cikin yarana shi yasa kike ɗaukar kamar bazan iya rayuwa babu shi ba, to ki farka tun wuri ko babu shi na tabbata 'ya'yana mata sun isheni samun rayuwar farin ciki sama dashi, a yanzun ma ki faɗa mani banda baƙin ciki, ɓacin rai da damuwa me yake ƙulla mani a matsayinsa na wanda kike tunanin shine kaɗai zai iya zama magajina?" Share hawayen da suka sauko mata a fuska tayi sannan ta ɗago ta kallesa ta ce, "Shikenan, yanzu me kake nufi?" "Bana nufin komai amma bazan taɓa sa bakina ba akan wannan zancen, ya je can duniya ta horasa tunda haka ya zaɓa". Sake share ƙwallan dake akan fuskarta tayi a karo na biyu tare da ɗagowa ta kallesa, bata ce komai ta nufi ɓangaren nata cikin tsananin ɓacin rai ta ɗauko mayafinta ta yafo tare da makullan motarta ta ɗauki handbag ta fito,  sai data iso kusa dashi sannan ta ja ta tsaya tana cewa. "Idan bazaka saka baki akan zancensa ba ni zan saka saboda ina son ɗana idan har kai baka son sa". Tana gama maganar ta wuce kai tsaye wajen motarta ta buɗe ta shiga ta tayar, reverse ta fara yi sannan ta yiwa maigadi horn da sauri ya je ya wangale mata gate ta fice daga gidan aguje, runtse idanuwa yai ganin yadda ta fita gidan da mugun speed, a irin son da takewa yaron yasan sam bazata jura ba kuma komai zai faɗa mata baza ta taɓa fahimtarta ba ko me zai faru, lumfashi ya ja a hankali tare da fitar da iska mai zafi ta bakinsa, shi kaɗai yasan me yake ji ƙasan zuciyarsa da tarin ƙalubalen da zai iya fuskanta akan faruwar wannan lamarin, a yanzu baida wani abu da zai iya yi har sai yan sanda sun gama binciken su akai, ji yai ina ma ace faruwar wannan abun mafarki ne da yayi gaggawar tashi daga baccin da yake yi don sauƙaƙawa zuciyarsa raɗaɗin da yake ji acikinta. Yana tsaye yarinya ta fito da baza ta gaza shekaru goma sha biyar ba ta nufo wajensa tana tambayar ina mahaifiyar tata zata je taga tafita cikin ɓacin rai, hannunta ya kamo ya sanyata acikin jikinsa yana cewa. "Karki damu yanzun nan zata dawo". ta ɗago kai tana kallon yanayin mahaifin nata haɗe da cewa, "Me yake faruwa ne naga ranka a ɓace kaima?" "Ba komai mamana?" Ya faɗa yana shafa kanta, "Okay". Ta faɗa tana sake kwantar da kanta cikin jikinsa, duk da ƙaramcin shekarunta idan akwai abinda ta tsana duniya bai wuce taga iyayen nata cikin ɓacin rai ba, duk inda hankalinta yake idan yayi dubu to zai tashi.

Gudu takeyi sosai a mota cike da tashin hankali da damuwa, tabbas komai akace ɗanta zai aikata bazata yi musu ba, amma wannan kisa ne fa? Taya zai aikata hakan kuma akan me?  Sai da tayi nisa sosai sannan ta tuna bata masan inda aka kai yaron nata ba, ta dai ji yai zancen police station Amma wace police station ɗin ce shine abinda bata sani ba, gudu ta rage ta ɗauki wayarta dake saman steering wheel ɗin motar, rasa wanda zata kira tayi ta tambayi a wace police station aka kaimata ɗa, har zata kira mahaifin nasa sai kuma ta fasa ta kira lambar yaron nata, bugu ɗaya ana biyu aka ɗaga. "Hello my.." kasa karasawa tayi sakamakon jin wata muryar daban daba tasa ba, rintse idanuwa tayi cikin ƙunar zuciya kafin tace, "Ina yaro na?" Ɗan sandan daya ɗaga wayar yace, "Yana cell yana karɓar horo". Cikin dakewa duk da yadda maganar ta dakar mata zuciya tace, "A wace Police station kenan?" Sai daya fito wayar a kunnensa yaga sunan dake yawo a screen ɗin *'My Mom'*  sannan ya mayar a kunnensa ya faɗa mata sunan police station ɗin, bata jira ya sake cewa wani abun ba ta katse kiran, tafiya tayi mai ɗan nisa kafin ta isa police station ɗin, tana fitowa ta fara haɗuwa da d.p.o ya fito da alama masallaci zai je don an soma kiraye-kirayen sallah magrib, sanin ko ita waye yasa ya nufi wajen ta, fuskarta ba walwala suka shiga gaisawa ta faɗa masa abinda ke tafe da ita, da kanta yayi mata jagora zuwa ciki yanayi mata bayanin abunda ya faru da suka sani. Bata iya cemasa komai ba har suka shiga ciki ya buɗe mata office ɗinsa ta shiga, sallah ya faɗa mata zai je ya yi amma yasa a fito mata dashi sannan ya wuce wajen sallah. Police biyu ne suka rirriƙosa suka shigo office din dashi, gaba-daya an bubbuge masa fuska ta kumbura saboda dukan da yasha, shiyasa ko tafiya baya iya yi sai da aka rikosa don duk dukan daya sha akan ya faɗi waya turosa ya yi kisan yaƙi cewa uffan, da sauri ta taso tana kallon halin da ɗan nata ke ciki idanuwanta na kawo kwalla. "Me kuka yiwa yarona haka? Kenan kashewa kuka tashi yi ko?". Ta faɗa a tsawace tana zaro idanuwa tana kallon police ɗin, gaba-dayansu babu wanda ya tanka mata suka ajiye sa ƙasa sannan suka fice daga cikin office ɗin,  kuka ta fashe dashi ta zube ƙasa tana shafa fuskarsa da kamanni da gaba-daya an sauya masa su tana cewa, "Me kaje ka aikata haka ka jefa kanka cikin wannan halin, don Allah kafada mani baka aikata abinda ake zarginka dashi ba". Hannunta ya cire daga kan fuskarsa da take shafawa dake matuƙar yi masa zugi ba tare daya ce komai ba, riƙe hannun tayi sosai tana kallonsa ta ci gaba da cewa, "Kayi mun magana my son me yake faruwa? Da gaske ne ka aikata laifin da ake tuhumar ka dashi?" Nan ma bai ce komai ba ya juyar dakai gefe tamkar baya son jin kalaman mahaifiyar tasa, "Shikenan ko ka aikata ko ma baka aikata ba babu abinda zai sameka, jikina yana fadamun sharri akayi maka don haka ka kwantar da hankalinka babu abinda zai faru". Haka taci gaba da suruttanta har ta ƙarasa ba tare daya ce uffan ba, jiki ba ƙwari ta miƙe don dama tasan za'a yi hakan, zafin ransa bazai taɓa bari ya iya sauraren kowa ba ko da kuwa itace har sai lokacin daya huce, police ne suka sake shigowa suna sanar da ita lokacin da aka ɗibar masu ya ƙare, daga nan suka sake ɗaga sa suka mayar dashi cikin cell suka rufe, ita kuwa kwalla ta share ta dauki handbag ɗinta ta fice daga police station ɗin ba tare data sake yiwa kowa daga cikinsu magana ba..

*******

Tunda ta shigo cikin gidan take kuka ta kasa yiwa kowa bayanin abinda ke faruwa, sai da taga ran mahaifiyar tata ya soma ɓaci sannan cikin shesshekar kuka ta shiga faɗa mata halin da ake ciki, sallallami ta shiga yi tana faɗin."Innalillahi wa'inna ilaihirraji'un amma wannan yaro ya cuce mu, muna zaman zamanmu zai jawo mana tashin hankali da fitina, yanzu ke kina ganin akwai wanda ya isa ya fitar dake a wannan case ɗin, ai ya bar mana baya da kura don babu wanda ya isa ya kare ki sai Allah". Yayan yarinyar da shigowar sa kenan yace. "Tabbas akwai ƙalubale a gabanmu domin yanzu haka da naje sallah baki ji maganganu dake tashi akan wannan maganar ba, don haka na shiga ban ɗauka ba bata fidda ɓarawo sai dai muyi addu'a ko meye Allah ya kawo mana shi da sauƙi". "To Amin ya rabbi, sai dai ai ita gaskiya gaskiya ce, sannan mai ita yana tare da Allah, wannan kukan ba maganin da zai yimaki tunda mai afkuwa ta afku kuma agaban idanuwan ki, kalubale dai ne ya riga ya fuskanto mu sai muyita addu'a". "Shiyasa kika ga bana son alaƙar ta da mutanen gidan amma kina ganin laifi idan ina cewa ta dena shige masu, to gashi yau abinda shiga gidan ya haifar mata da bamu san inda abun zai tsayawa ba". Ita dai mahaifiyar ta su kasa cewa komai ta yi sai uban tagumi ta buga tana tunanin dole fa idan za'a yi bincike zai zo takan yar tata tunda komai akan idanuwanta ya faru.

     A gurguje na fito daga cikin ɗakina ina saƙale jakar da nake zuwa makaranta da ita, Amatul-Alim cikakken sunana kenan da iyayena suka raɗa mani amma suna yi mani laƙani da *Janaam* sunan da kenan akafi sani na dashi kuma ake kira na dashi, sauri nake yi riƙe da niƙaf a hannuna ina ƙoƙarin ɗaurawa akan fuskanta don na kusa makara, na kuma tabbata Nu'aymah ƙawata da muke wucewa tare a motarta ta fito tun ɗazu ni kaɗai take jira, hakan yasa ban damu na tsaya karyawa ba na nufi hanya, Muryar Mamah  baki tana cewa, "A'ah! Janaam ina zuwa bakiyi kari ba". Da sauri na juyo na ƙaraso wajen ta ina cewa, "Mamah na makara zan tafi sai na dawo, kin san halin mutuniyar tana can tana jirana, yanzun nan zaki ji tafara yimun horn idan ta gaji da jira". "To haka zaki fita baki karya ba". Na juyo kamar zanyi kuka jin muryar yayana dake fitowa daga ta sashensa yana faɗa, cike da girmamawa nace, "Ina kwana Ya Jameel?" Fuskarsa a sake ya amsa mani yana murmushi haɗe da ƙarasowa wajen yana cigaba da cewa. "Lafiya ƙalau Janaam, me yasa kullum bakya son yin kari kafin kifita? So kike yi wani ciwon yazo ya shige ki ki tada mu tsaye?" "Kai ma ka faɗa, kullum faɗan da nake yi da ita kenan akan fita ba kari amma bata ji!" Mamah ta faɗa tana kallona, sai dana daura niƙab ɗin dake hannuna akan fuskata sannan na ɗage sa nasa  hannu cikin flate ɗin da Mahmah ta zuba abun karyawar da zata ci na ɗauko yankan soyayyen arish ɗaya na tura abaki sannan na ciro tissue dake kan table ɗin ajiye na goge hannuna ina cewa. "Afuwa ya Jameel gashi naci, in Sha Allah kuma na dena yin hakan bazan sake ba, amma dai yanzu zan tafi saboda 10 zamu shiga lecture kuma mintuna kadan ya rage ta buge, mun kusa makara kuma kasan halin mutuniyar". na faɗa haka tare da ficewa daga falon cikin ɗan ɗaga muryarya ina yiwa Mamah sai na dawo, "To adawo lafiya kiyi addu'a kiyi addu'a kafin kifita?". "Ok Mamah bye". "Bye Janam ki kula da kanki". 

Ina fita kai tsaye gidansu Nu'aymah na nufa, cike da natsuwa nake tafiyata har na ƙaraso cikin gidan, dai-dai lokacin Nu'aymah na kokarin fitowa da mota ta maka maka mani harara, dariya na saki daga cikin niƙab ɗina na ƙarasa wajen ina faɗin, "Tuba nake yi muje ko?" Ina shiga sai ga yayanta Nu'aym ya fito cikin shirinsa yana gyara clip ɗin hannun rigarsa, knocking ɗin glass din ƙofarta yai ta danna glass ɗin ya zuge, "Fito ki koma baya Aymah". Ya faɗa fuskarsa ba wasa, Nu'aymah ta ɗan turo baki tana cewa, "School fa zamu je ya Aym". "Na ce baza ku je bane? Fito mana nace". Ina ganin Nu'aymah zata fita nima nafara ƙokarin fita yai saurin dakatar sani, "No ki zauna abunki". Ya faɗa yana zaunawa inda Nu'aymah ta tashi tare tada motar muka bar wajen, cike da natsuwa yake driven duk da yadda ya fahimci sauri muke yi mu isa school, dukkanin mu babu wanda ya iya cewa uffan daga ni har ita, Allah ya gani ba ƙaramar takura naji ba zamana a wajen, a hankali ya juyo yana kallona nayi saurin kauda kaina gefe, "Morning Janaam". Na ji muryarsa ta daki kunnena duk da maganar yayita can ƙasan maƙoshi tamkar baya son maganar. Ban iya amsa shi ba don nasan ya yi hakan ne saboda ban gaishesa ba. Shiriyar ajiyar zuciya ya sauke a sirrance yana sake riƙe steering wheel ɗin motar haɗe dayin gyaran murya yace.

"Aymah meke damun ƙawarki ne? Ko azumin magana take yi?" Nu'aymah dake baya ta turo baki kamar zata yi kuka tace, "Don Allah Ya Nu'aym kabar wannan maganar ka taka mota, wallahi mun kusa makara kuma duka laifinta ne". Nu'aym ya sake juyowa yana kallona, ni har mamaki yake bani yadda yake son kallon nawa duk da rufe fuskata take, ƙasa nayi da kaina ina wasa da yatsun hannuwana naji yace, "Wai haka ne Janam?".  A maimakon na amsa masa sai na tsinci kaina da cewa, "Please Ya Nu'aym mun makara fa?" "Am sorry". Ya faɗa yana ɗan taka motar, da haka muka iso school, yana yin parking Nu'aymah ta ɓalle marfin motar tafita tana faɗin, "Bye Ya Nu'aym" "Bye Aymah". Ya faɗa yana ɗaga mata hannu, na ɓalle marfin zan fita Nima yai saurin dakatar sani ta hanyar cewa, "Janaam ina son yin magana dake, gashi tun da na dawo ƙasar nan banda wani lokacin kaina kuma jibi zan koma". "Kayi haƙuri muna da lecture yanzu in ba so kake a hanani shiga ba kaga Nu'aymah har ta wuce abunta ta barni". Daga haka ban jira cewar sa ba na fito na nufi cikin hall ɗin da zamuyi lecture, ina jin idanuwansa akaina amma ban iya juyowa har na shige ciki, Alhamdulillah ko da na shiga har lokacin malamin da zai mana lecture bai zo ba, na zauna ina sauke ajiyar zuciya haɗe da mamakin to wace magana yayan Nu'aymah ke son yi dani.

Bayan mintuna biyar da zamana sai ga malamin ya shigo yana bamu hakuri akan delaying da yayi, awa biyu muka dauka muna lectures kafin ya gama ya fita, bamu fita ba sai da Nu'aymah tasa na sake yi mata bayanin karatun da muka gama sannan ta ɗago ta kalleni tana cewa, "Janaam muje capteria wlh yunwa nake ji". Kusan haka take a wajena yunwa nake ji sosai, don haka muka mike tare muka fito, muna fitowa idanuwana suka sauka akan Umar Faruk a can gefe shi da ƙawayensu da duka mata ne sai abokinsa namiji ƙwaya ɗaya riko, yan matan  sun zagaye su sai fira suke yi suna dariya shi kuma yana tafewa dasu, kallo ɗaya nayi masu na janye idanuwana saboda a kaf faɗin makarantar babu wanda na tsana kamarsu, bani ƙaunar abinda zai haɗa ni dashi koda kuwa alkhairi ne saboda yadda ya ɗauki kansa acikin makarantar, baya ganin mutuncin kowa kuma baya shakkar wulakanta kowa cikin mutane, ciki kuwa hadda malamai saboda yana ɗan ɗan wani babban attajirin mutum dake faɗa aji a gwamnati mai ci yanzu, mata sune abokansa aduk inda yake baka rabashi dasu, yana taka duk wanda yaso sannan ya daukaka wanda yake so ba tare da an taɓa dakatar dashi ba a makarantar, duk da wuɗannan ɗabiu nasa kuma ba kaɗan 'yan mata ke sonsa ba saboda kyan da Allah yayi masa da kuma iya wanka, uwa uba tarin arziki da yake dashi da kana kallonsa zaka san shi ɗin ba ɗan gidan ƙananan mutane bane. Umar Faruk wankan tarwaɗa ne wato chocolate colour, yana da manyan idanuwa masu launin ja kuma a shanye suke tamkar mai jin bacci, haka kuma yana da dogon hanci da loɓawar kumatu musamman idan yayi dariya duk da ba kasafai ya fiye yinta ba, yana da matsakaicin tsawo da kuma murɗaɗɗen jiki dake nuna yana motsa jiki, na fahimci duka hakan ne lokaci ɗaya saboda yadda 'yan mata ke yawan zancensa.

A hankali na ci gaba da saukowa akan matattakalar wajen da muka gama ɗaukar karatun ina ma Nu'aymah magana, jin shiru bata amsa ni ba ya sani ɗago kai da niyar sake yi mata magana, abun mamaki sai na hangota a can matakalar farko ta saki baki tana kallon gefen da su Umar Faruk suke tana faman kallonsa, takai ci ne ya kamani na ɗan tsaya ina kallonta nima kafin na koma na riƙo hannunta muka shiga saukowa ina cewa, "Wlh Aymah bakiyi ba! Na rasa meye abun kallo a can". Nu'aymah dake yi tana juyawa tana kallonsa tace, "Baza ki fahimta ba Janaam, gayen can na matuƙar burgeni wallahi, ba don nasan halinsa ba tsab zai iya disgani da na je mun zama Friends ni dashi, Allah Janaam yana matuƙar burgeni sosai". Taɓe baki nayi bayan mun sauko ina cewa, "Lallai ba kida aiki Aymah, meye abun burgewa atattare dashi, bakya ganin dabi'unsa da halayyarsa ne? Ai sam ko kusa bai dace daya shiga rayuwarki ba don Allah tun wuri karki fara, mutum bai da aiki sai faɗin rai da zama cikin mata sai kace wani ɗan daudu". "Hmm! Bazaki gane ba, ai Wlh ni ko gaisawa ce mu riƙa yi dashi hakan ba ƙaramin faranta raina zai yi ba,". Nu'aymah ta faɗa tare da juyawa gefe, hango motar ta a inda mukayi parking ɗazu tayi, tayi saurin taɓo ni tana faɗin."Bar wannan zancen Janaam dama ya Aym ya bar mana motar anan bai tafi da ita ba?" Na juyo na kalli motar haɗe da cewa. "Gashi kin gani, amma nima ban san bai tafi ba gaskiya tunda bai bani key ba yana hannunsa, kin kuma san idan yasan anan zai bar maki ita dole ya bani key ɗin yace na wuce maki dashi".  "Zo muje" Nu'aymah ta faɗa tana jan hannuna muka nufi wajen motar, tamkar wanda idanuwansa ke kanmu muna isowa wajen ya zuge glass ɗin gefensa fuskarsa ɗauke da murmushi yana cewa. "Har kun fito". Nu'aymah ta zato idanuwa tana kallon sa haɗe da cewa, "Can't believe wai da gaske kai ne yaya ka tsaya jirana? Muna fa da lecture ɗi 2-4". Ni kuwa a zuciyata mamaki ne yakama ni kar ace ya tsaya ne akan maganar daya ce yana so yayi dani? Ai kuwa sai ji nayi yace wa Nu'aymah. "Malama bake na tsaya jira ba, ƙawarki Janaam nake son magana da ita shiyasa ban tafi ba". Nu'aymah ta taɓe baki tana haɗe rai take cewa. "Dama ai na sani, kinga Janaam bara naje na samo mana abinda zamu ci, kai kuma ya Aym gaka gata amma ka sani dole sai ka biyo ta hannuna na buga maka stamp, idan ba haka ba na hana a saurareka". Nu'aym ya saki murmushi haɗe da ciro kudi a aljihunsa ya miƙa mata yana cewa,  "Eh na dai ji, karɓa ki ƙara ki sawo maku abu mai kyau, in dai ke nasan halinki yanzun nan sai kije ki kwaso maku harkar kayan zaƙi da snacks, kuma sam basa maganin yunwa don haka kawai kiyi maku take away ɗin abinci mai kyau". Nu'aymah na dariya ta karba ta wuce, shi kuma ya ɗan leƙo daga cikin motar yace, "To Ranki shi daɗe shigo daga ciki muyi magana". "A'a ya Nu'aym nan ma ya isa". Na faɗa ina jin ƙirjina na wani bugawa da karfi, murmushi ya yi ya fito cikin motar shima ya jingina a jikinta kamar yadda nayi sannan yace..

"Janaam ya lectures ɗin? Ina fatar dai laifina bai sa aka hanaki shiga ba?" Na ɗanyi murmushi daga cikin niƙab ɗina haɗe da cewa, "Ko ɗaya ya Nu'aym". Ya amsa da alhamdulillah yana gyara tsayuwar sa, shiru ya ɗanyi kamar mai wani nazari kafin yai gyaran murya yaci gaba da cewa, "Bansan ta wace fuska zaki kalli maganar da nake so muyi dake ba, amma ina rokonki daki taimaka ki yi mani kyakkyawar fahimta, kin sani ni ba mazaunin ƙasar nan bane amma ba tun yau ba nake jin ƙaunarki da soyayyarki acikin zuciyata, duk tsawon tazarar dake tsakaninmu dake, da yadda mukayi nisa ban taɓa jin ƙaunarki ta ragu a zuciyata ba, dake nake kwana kuma dake nake tashi araina har zuwa wannan lokacin". Ina jin yadda ya sauke ajiyar zuciya kafin yaci gaba da cewa, "Ina sonki Janaam so mai tsanani da bana jin zan iya rabuwa dake, ina fatar samun alfarmar so a wurin ki ba tare da kin bari nasha wahala ba". Shiru nayi ƙirjina na wani irin duka da jin kalaman yayan Nu'aymah saboda ganin rashin cancantar tarayyarmu dashi, ita kanta Nu'aymah lokuta da dama duk da kasancewar muma muna da namu rufin asiri dai-dai gwargwado nakan yi ƙoƙarin nisanta kaina da ita, soyayyar da take yimani tasa ko nayi hakan zata sake janyo ni cikin jikinta da kuma rayuwarta, mahaifina har ya rasu mutum ne mai matsakaicin ƙarfi, saɓanin nasu mahaifin dake da matuƙar tarin arziki shiyasa ban fiye shige masu ba, muhimmancin da Nu'aymah ta nuna mani ina dashi a wajenta tare da bani matsayi mai gima shiyasa na saki jiki da ita sosai har ƙawancen namu yayi ƙarfi ta yadda zaka iya cewa gida ɗaya muke. taya kuma yanzu yayanta zai zo mani da zancen wata alaƙa ta soyayya tsakanina dashi! Jin nayi shiru ina wannan nazarin ya sashi cewa. "Janaam bazan maki dole ba nace sai kin amshi soyayyata yanzu-yanzu, zan baki lokaci kiyi tunani, idan kin amince dani sai na baki amanar zuciyata duka kiyi yadda duk kike so da ita, jibi zan koma ina fatar zaki bani izinin sake tuntuɓarki naji ra'ayinki kafin na tafi". "Shikenan ya Nu'aym ba damuwa Nagode ". Na faɗa ina ƙoƙarin barin wajen, "Ina kuma zaki tafi tunda ƙawar taki bata dawo ba?" "Zan jira ta ne daga can". Na nuna masa wani gurin da muke zama ni da ita, kasa bari yai na ƙarasa wajen ni kaɗai sai dai muka tafi tare yana cewa, "Nagode ma Allah daya sa kike rufe kyakkyawar fuskar nan taki Janaam, ba don haka ba da nikam na shiga uku". Nayi dariya haɗe da cewa, "Shiga uku fa kace Ya Nu'aym, na meye?" Ya Nu'aym dake kallon yanayin cikin makarantar tamu a natse yace, "Baki ga yawan samarin dake cikin makarantar nan taku ba? Ai inaga da zasu san yadda Allah ya kyautata halittar ki da kuma kyan da kike dashi da ban samu damar tsayawa tare dake ba don na tabbata wani zai rigani a fadar zuciyarki, saboda haka nagodema wannan niƙaf ɗin da ake sawa". Nayi murmushi haɗe da cewa, "Ehmm haka dai kafaɗa". "Haka zancen yake Janaam". Ya faɗa adai-dai lokacin da muka kawo kusa dasu Umar Faruk yana katsa ma wata budurwa tsawa, ɗauke kaina nayi nayi gaba amma ga mamaki na sai ban ji ya Nu'aym a tare dani ba, juyawar da zanyi don ganin ina ya tsaya na hango shi ya riƙe hannun Umar Faruk, ashe ina wuce ya ɗaga hannu zai mari wannan budurwar shine Ya Nu'aym ya ƙarasa ya riƙe hannun kafin taƙarasa marubuta, tsaye nayi ban ƙarasa wajen ba ina kallon ikon Allah, cikin sanyin murya naji Ya Nu'aym yana faɗin, "Haba kai kuwa ba girmanka bane, meye ribarka idan ka daki mace? Be wise wannan ai ƙauyanci ne". Rai a ɓace naga Umar Faruk ya ɗago kai yana watsa ma Ya Nu'aym wani irin mugun kallo kafin ya wafce hannunsa ya wani yarfi dashi gefe, budurwar data zube ƙasa akan guiwoyinta tana kuka ya nuna da rinannin idanuwansa da suka kaɗa sukayi ja saboda ɓacin rai yace, "Idan ki ka kuskura kika sake bayyana fuskarki a gabana sai na wulakantaki acikin makarantar nan irin wulaƙancin da ban taɓa yiwa kowa ba, wawiya jaka kawai zaki bar nan ko sai na taka ki?". Nayi saurin runtse idanuwa jin kalmar daya jefeta da ita ina sake jin tsanarsa mai ƙarfi a zuciyata, ko ta kan Ya Nu'aym Umar Faruk bai bi ba yabar wajen hannunsa riƙe da wayar sa daya karɓe daga cikin yan matan dake zagaye dashi, Ya Nu'aym ya ɗaga kafaɗu irin i don't care ɗin nan sannan ya baro wajen shima, "Me yasa zaka shiga sabgar wancan da bai san darajar mutane ba?" Na faɗa ina ci gaba da tafiya, Ya Nu'aym na biye dani yace "Abun da yai ne bai dace ba Janaam, da can ƙasar da nake zama ne za'a iya rufesa akan cin zarafin mace da yai, na rasa me yasa wasu mazan basa daraja mace bayan ita ɗin abu ce mai kima da daraja". "Wasu mazan dai ya Nu'aym, wancan da kake gani ya addabi kowa a makarantar nan, ka gode Allah da bai ma rashin mutunci ba". "Haba!" "Sosai". na faɗa ina zama daya daga cikin kujerun dake wajen da muke zama, shima ɗaya ya nema ya zauna yana jinjina lamarin Umar Faruk da naci gaba da basa labari, da haka Nu'aymah ta dawo ta tadda mu wajen don zata iya hango mu. "Wai baka tafi ba Ya Nu'aym?" Ta tambaya tana miƙo mani ledar takeaway ɗin data yimana tare da ruwa da lemu sannan itama ta nemi waje ta zauna ta ciro robar abincin ɗaya daga ciki ta soma ci, wayar Ya Nu'aym ce ta ɗau ruri ya ciro ta agaban aljihu, idanuwa ya zaro haɗe da miƙewa yana cewa. "Aymah bari na tafi Abba ne ke kirana, idan kun gama lecture ɗin sai ki kirani na ɗaukeku zan tafi da motar ki". Nu'aymah data jawo gorar ruwa tana sha ta cire gorar a bakinta tana cewa, "Allah Ya Aym ka takuramu da yawa gaskiya, yanzu don Allah sai mun tsaya jiranka idan muka gama baza kabar mani motata ba mu tafi da kanmu?" Bai tanka mata ba ya kalleni yace, "Janaam ni na tafi kada kimanta da saƙona". Ya faɗa yana ɗan zuba idanuwansa akaina, nima kallonsa nake yi don haka nayi saurin jaye idanuwana haɗe da cewa, "Allah ya tsare hanya". Ya amsa da amin sannan ya wuce.

Bayan ya tafi nake ba Nu'aymah labarin abinda ya faruwa tsakanin Umar Faruk da yayan nata, nan ta saka dariya tana cewa shima Ya Nu'aym ɗin da gangan ya shiga abinda bai shafesa ba, ina ruwansa tunda ba'a saka dashi ba? yan matanne sam ba class wallahi sai su yita binsa, ai ya yi maun dai-dai da yayi mata hakan gobe ma ta ƙara, baki na saki ina kallonta jin abunda take fada, sai da muka yi sallah sannan muka koma lecture, awa biyu muka yi muka gàma, muna ƙoƙarin fita naga kowa ya ja ya tsaya ganin Umar Faruk zai fita, aikuwa na ja tsaki na wuce abina don bana da lokacin ɓatawa akan wani, yadda nake jin gajiya atattare dani bana jin zan iya jiran har sai wani ya fita. Ina saukowa daga stairs na Hall ɗin na hango ya Nu'aym, sai dana jira Nu'aymah ta fito sannan muka nufi wajen motar, muna zuwa na buɗe baya na zauna, a maimakon ta zauna gaba sai itama ta buɗe gefen da nake ta shiga ta zauna. "Kuce na zama driver". Ya Nu'aym ya faɗa yana gyara zaman madubin dake gaban motar daga sama zuwa saiti fuskata, muna haɗa idanuwa na sauke nawa idanuwan na mayar jikin glass ɗin ƙofar da nake zaune. Murmushi Nu'aym yai haɗe da tada motar ya ja ya fice, muna kawowa bakin gate ɗin fita shima Umar Farouk na kawowa sukayi clashing, ƙin ɗaga masa Ya Nu'aym ya yi ya wuce haka shima yaƙi ya ɗaga masa, ga mutane a bayanmu sai horn suke yi,  Nu'aymah ce naji tace "Ya Nu'aym don Allah ka ɗaga masa ya wuce". Nu'aym da ransa ya gama ɓaci a ɗan hasale cikin tsawata murya yace, "Shout up Nu'aymah karki sake yin magana akan wannan yaron, bari naga ƙaryar iskancinsa tunda shi marar kunya ne, idan yana tunanin shi tsagera ne zan gwada masa nawa tsagerancin yafi nashi". Sosai na ji daɗin hakan hadda kaɗa kai irin yayi daidai. Mutanen dake bayan mu dole suka riƙa juyawa suna komawa ta ɗaya gate ɗin don dukkansu babu alamar ɗaya zai haƙura yaba ɗaya waje, can bayan mintuna biyar na hangi Umar Faruk ya fito daga cikin motarsa ya buɗe Boot, bamu ankara ba sai gashi ya ƙaraso wajen motar mu a hasale, yana zuwa ya fara dukan glass ɗin motar mu, wata irin ƙara muka saki ni da Nu'aymah muka duƙe ƙasa, a hasale shima Ya Nu'aym ya buɗe motar ya fito, hannu ya ɗaga zai wankama Umar Faruk mari ya ji an riƙesa ta baya, "Don Allah kayi hakuri bawan Allah kada ka biye masa ku tashi hankali". Wasu mutane daga waje da suka ƙaraso wajen suka faɗa suna ba ya Nu'aym haƙuri, da yake shima zuciya ta rufesa kawai ya ture su gefe ya yi kan Umar Faruk ya turasa da karfi har sai da ya kusa faɗuwa, nan fa suka sulle da faɗa idan ya kai masa naushi shima ya kai masa, sai dai ga alamu ƙarfi ba ɗaya ba saboda Ya Nu'aym kana kallonsa kasan gaskiyar hutu tabi jikinsa, shi kuma Umar Faruk banda hutu akwai alamun ƙarfi tattare dash kasancewar kana kallon sa zaka ga ƙaƙƙarfan mutum ne saboda yanayin kirar jikinsa da ta bayyanar da hakan. Da kyar aka samu aka rabasu sun fasama juna baki, Umar Faruk bai tsaya saurarar kowa ba yabar motar anan yayi tafiyarsa, shi kuma ya Nu'aym Nu'aymah ce ta koma seat ɗin driver ta tada motar tayi reverse muka fita ta ɗaya gate ɗin fuskar ya Nu'aym da idanuwansa sun yi jajir saboda ɓacin rai sai faman ƙyacci yakeyi....

   Rai a ɓace na yadda taga an maida mata da ɗa ta dawo gida tayi parking ɗin motarta ta kashe ta fito ta fara tafiya tamkar wacce ƙwai ya fashewa aciki, a yanayin da take ciki idan ka kalleta zakayi tsammanin itama dukan tasha saboda yadda gaba daya jikinta ya mutu, sashenta ta nufa da gudu yar tata ta rugo ta rungumeta tana yimata oyoyo, bata iya tanka mata ba sai ma janyeta da tayi daga jikinta ta wuce ɗaki abinta, tamkar yarinyar za tayi kuka tabi mahaifiyar tata da kallo, tasan halinta idan tace zata je ta sameta ɗakinta yanzu nan zata maido duka fushin da take ciki a kanta, don haka sai kawai tabar sashen gabaɗaya ta nufi na matan babanta ta shige cikin yan uwanta, dama tafi samun natsuwa da farin ciki idan tana tare dasu sama da mahaifiyarta dake nunawa kamar ba ita ta haifeta ba.

Saman gado ta jefa mayafinta da jakarta ta zauna gefensa tasa gabaɗaya hannayenta ta tallabe fuskarta dasu. Ya Allah! Ta ina zan fara? Ta tambayi kanta cikin matsananciyar damuwa tana jin baza ta iya zuba idanuwa ba a raba ɗanta da rayuwarsa, koma meye tasan dole ya zama bisa kuskure da tsautsayi yafaru, minti biyu tayi a haka ta miƙe ta shiga toilet ta dauro arwala tayi sallah, tana idarwa bayan tayi addu'a ta miƙe ta shiga kitchen, abinci ta shirya da kanta sanin duk wanda zai girka abinci a gidan idan ba ita ba yaronta baya ci saboda tun yana ƙarami ta sabar masa da haka, bayan ta kammala tafito ta ɗauki wayarta ta kira ƙanenta, bugu ɗaya ya ɗaga ta faɗa masa yazo tana son ganinsa, ba'a jima ba ya iso gidan ya gaisheta sannan suka zauna ta sanar dashi halin da ake ciki, tausayin ta ne ya kama shi duk da koma meye ita ta jawo saboda yadda take nunawa yaron so abun ba'a magana, jajanta mata ya yi kafin ta ɗauko abincin ta bashi tana cewa, "Ka kai mashi abinci kuma ka ƙoƙarta ya samu yaci, akwai magani dana saka aciki ka bashi yasha kafin gobe nasan abinda zan yi don wallahi bazan iya zuba idanuwa ba ɗana na kulle a hannun 'yan sanda suna gana masa azaba, bazan iya ba wallahi". "Shikenan amma kibi komai a hankali kuma kiyi addu'a Allah yayi masa mafita, saboda case ɗin kisa ba abu bane ƙarami". "Koma dai meye ina buƙatar yarona gida akusa dani". "Allah ya kyauta". Ya faɗa sannan ya miƙe ya dauki abincin ya tafi.

Kasancewar yau ita keda girki har goma ta wuce bai gane ta ba yasa ya ɗaga waya ya kirata, kamar bazata ɗaga ba sai kuma tayi wani tunani da sauri ta ɗaga wayar kafin ta katse ta kai a kunnenta ba tare data ce uffan ba, jin tayi shiru yasa shi cewa. "Ina jiran ki?" Kafin tace wani abu ya katse kiran, haushi ne ya kamata don so tayi ta danƙara masa maganar da zata hanasa bacci yau kamar yadda ita da ɗanta suma baza su runtsa ba, sai gashi ya katse kiran, kwafa tayi haɗe da yaye duvet ɗin data lulluɓa dashi ta sauko saman gadon don tuni ita ta kwanta tana faman karanta wasikar jaki don baccin bai iya ɗaukarta ba, babban hijabi ta saka kasancewar kayan bacci ne ajikinta sannan ta nufi sashen maigidan nasu, tura kofa tayi ta shiga sannan ta mayar ta rufe ta jingina aijkin ƙofar ta  naɗe hannayenta a kirji fuskar nan babu ɗigon walwala ko ƙire a tattare da ita. "Ƙaraso daga ciki mana". Ya faɗa yana ƙoƙarin canza channel a tv ɗin dake jikin bango a gefen gadon. Sai da ta taushi zuciyarta sosai sannan ta iya cewa. "Kafadi abinda kake son faɗa ina so na kwanta". Hankalinsa ya maido kanta yana ƙare mata kallo kafin yace, "Kizo ki kwanta anan mana". "Bana buƙatar hakan domin babu natsuwa atattare dani". "Ban gane ba?" Ya faɗa yana kafeta da idanuwa, tsananin takaicin yadda yake magana tamkar bai san abinda ke faruwa ba da halin da take ciki ya sata fashewa da kuka tana cewa, "Dole zaka faɗi hakan tunda kai hankalinka a kwance yake kama manta da halin da ɗana yake ciki saboda baka son sa baka ƙaunarsa". Takaici ne ya rufe sa shima cikin zafin rai yace, "Indai akan wannan maganar ce eh ɗin mu barshi a bana sonsa tunda ba jinina bane! Wai me yake damunki ne? Ya kike so nayi shi ɗin ai ba yaro bane, abinda ya aikata yana sane da cewa kuskure ne zai iya jefasa awannan halin da yake ciki amma yaje ya aikata sai kace shi yafi kowa baƙar zuciya, Yanzun nan muka gama waya da d.p.o ya kirani ya faɗa mani sunyi sunyi ya buɗe baki yayi magana ko report ne a dauka yadda za'a iya bada belinsa amma yaƙi, ke da kika je ma ya tabbatar mani da cewa bai tanka maki ba to me kike so ayi masa? Ko zamu zo mu sanya bakin cikinsa ne a zuciya mu mutu?". "Ba haka nake nufi ba, gaba-daya fa ka nuna tamkar ba kai ka haifesa ba, ka nuna kamar ba ɗanka bane shi, ka kuma ƙi ɗaukar wani mataki don taimakonsa, bayan ina da tabbaci akan waya ɗaya idan za kayi za'a sako mani yarona, gabaɗaya tunda na dawo zuciyata ke faman tsuke mani waje ɗaya takeyi idan na tuna yadda suka bubbuge mani fuskar yaro, sun sauyawa masa kamanni ko tafiya baya iyayi da kansa". "Haka ya zaɓa don haka wlh bazan taɓa sa a fito dashi ba, ai zama a cell ko gidan kaso, gyara hali ne, don haka yaje tunda mu mun gaza a matsayin mu na iyayensa su sai su gyara mana halinsa, lauya ɗaya bazan ɗaukar masa ba sannan kuma bazan nemi abada belinsa ba don sunce idan har yakai gobe bai ce komai ba to jibi zasu miƙa sa kotu". "Abun da zaka faɗa kenan? To wallahi bazata yiyu ba kuma idan ka ƙi ɗaukar masa lauya ai ni mahaifiyarsa ina da rai kuma kasan zan iya yin komai, idan nace komai to fa ina nufin komai ciki har da abinda baka yi tsammani ba". Tana gama faɗar haka ta juya ta bar ɗakin. Ji yai gabaɗaya kallon ya fice masa arai sai kawai ya kashe tv ɗin ya shiga kai da kawo a tsakiyar ɗakin, ba wai baya jin damuwa bane shima akan halin da ɗan nasu ke ciki ba ne, kawai baya so ya nuna mata ne saboda ta gano kuskure da girman laifin da take aikatawa na nuna ma yaron son da daya wuce wuri. Da haka ya nemi waje ya kwanta ko zai samu bacci ya ɗaukesa.

*A police station*

Duk wani duka da horo da ake yiwa mai laifi don ya buɗe baki yayi magana ko ya amsa laifinsa anyi masa amma yaƙi furta ko da kalma ɗaya ce, tsabar dukan daya sha gaba-daya idanuwansa basa buɗuwa, tsanin tausayinsa ne ya rufe ƙanen mahaifiyar tasa daya kawo masa abinci, cikin sigar lallashi ya fara yi masa magana, "Bana tunanin a wannan gaɓar taurin kan rashin buɗe baki kafadi gaskiyar magana zai amfaneka, idan kuskure ne ko tsautsayi yakamata kafaɗa don anemi hanyar da zaka iya samun sassauci, kasan irin shakuwar dake tsakaninka da mahaifiyata baza ta iya jurewa ganinka cikin wannan yanayin ba, gashi acikin daƙiƙu yan kaɗan da kamaka duka ta fita hayyacinta, don Allah ka faɗa masu abinda ke faruwa ko belinka ne mu samu bayar kafin agama bincike". Nan ma dai kansa na sunkuye ƙasa bai buɗe baki ya yi magana ba har ƙanen mahaifiyar tasa ya gama maganarsa, haka ma abincin daya kawo masa yayi juyin duniya dashi ya samu yaci ko da kaɗan ne yasha magani amma yaƙi karɓa, a dole haka ya miƙe yabar police station ɗin da abincin ba tare da ko kallon abincin yai ba, sanin halin yayar tasa idan tasan bai ci komai ba zata tashi hankalinta yasa ya samu almajiri akan hanyarsa ta komawa ya rabar masu da abincin..

******

Duk wanda yasan ƙauna da soyayyar dake tsakaninsu da ɗansu dole ya tausaya masu halin da suka shiga ciki bayan tabbatar da cewa lallai sun rasa shi rasawa ta har abada, dukkansu sun shiga cikin matsanancin tashin hankali daya haifar masu da matsananciyar rashin lafiya musamman mahaifin yaron, wanda hakan yasa har akayi komai na mutuwar yaron aka rufesa bai san inda kansa yake ba, ya koma tamkar mutum mutumi yake yi don ya kasa gasgata faruwar lamarin. A ɓangar ɗaya zuciyarsa ta cika da son ɗaukar fansa ta hanyar ganin yasa shima wancan saurayin an kashewa kamar yadda ya kashe masa ɗa, Mahaifiyar yaron ita ta koma lallashinsa tare da bashi baki wanda ita kanta karfin haline kawai takeyi.

A ɓangaren bincike sau biyu yan sanda na zuwa ganawa da wannan matashiyar budurwar, sai dai yanayin data shiga ciki na zazzaɓi mai nauyi yasa basa samun damar yi mata tambayoyin da suka dace sai ɗan abinda baka rasa ba dangane da ita da alaƙar dake tsakaninta da ahalin gidan, wanda yayanta ne ke rakata ayi komai a gama su dawo gida, yau kwana na uku kenan da faruwar lamarin ranar da ake tunanin washe gari za'a tura case ɗin zuwa kotu, zaune take tayi zuru-zuru yayan nata da mahaifiyarta sun tasata agaba ganin ta samu sauƙi, yayan nata yace. "Wai ni abinda ke damuna kuma nake son sani shine, shin meye alaƙar wanda aka kashe dashi wanda ya yi kisan? Shin kinsan shi ne koko a gidan da kika taddashi kika fara ganinsa?" Ɗago kai tayi tace. "Eh Yaya nasan shi". Zaro idanuwa yai haɗe da cewa. "Makashin? Taya?". "Lalle kam tambaye mana ita don ni nafara wani tunani akan lamarin nan, a ina kika san shi?" Sai data share ƙwallah sannan ta fara basu labari....

Ko da Umar Farouk ya isa gida main palour ya nufa, Momy na kitchen tana aiki bata ji shigowarsa ba, sai daya buge kusan minti talatin sannan ta fito daga kitchen ɗauke da kulolin abincin data gama haɗawa ta nufi wurin dining ta jeresu, juyawar da zatayi ta hango Umar Farouk sai cika yake yi, da sauri ta ƙarasa wajensa ganin gefen bakinsa da jini tayi saurin zaunawa kusa dashi tana shafo wajen cike da kulawa ta ce, "Na shiga uku Faruk me ya sameka haka ne?" Har lokacin zuciya bata sake sa ba ya kasa cewa komai sai ma cire hannunta da ya yi yana juyar dakai gefe, "Ya Salam! Kamun bayani Umar meya sameka ne". ta faɗa cikin sigar lallashi tare da bayyanar da damuwa ƙarara akan fuskarta, nan ma yafi minti biyar bai tanka mata ba gaba-daya duk tabi ta ruɗe sai faman lallashinsa takeyi tamkar wani ƙaramin yaro, iska ya furzar da iska ta baki kafin yace. "Mom wai kamar ni za'a tare wa hanya? Ni za'a ce a daka Mom saboda an gama renani". "Wait Umar Farouk duka kuma?  kamar ya a dake ka? Ko ni dana haifeka tun kana ƙarami ban taɓa sa hannu na dake ka ba balle yanzu daka girma, waye yai wannan gangancin halama bai san kai ko ɗan gidan waye ba? Bai san waye ubanka bane hala?" Momy ta faɗa cikin ɓacin rai tana kallonsa, ajiyar zuciya ya sauke kafin yace, "Zan sanar dashi in dai a makarantar yake, kuma ko yanzu nayi masa abinda gobe akace ya sake tsare mani hanya bazai yi ba, zan kuma cigaba da yi masa matukar yana a cikin makarantar nan sai nasa ya barta da ƙafafuwansa, "No kar kayi haka Umar Farouk, kasan halin mahaifinka bazai taɓa goya maka baya ba idan ka aikata hakan har wani abu ya taso daga baya, kayi hakuri ka ƙyalesa ina ai ka ja masa kunne ko?" "Mom ki dubi abinda yayi mun fa?" Ya shafa gefen bakinsa inda ya fashe kaɗan, Mom ta kallesa tace, "Na gani, amma garin ya hakan ta faru Umar Farouk? Ko faɗa kukayi dashi ne?" "Kusan haka Mom ". "To kayi hakuri na tabbata kayi masa abinda yafi wanda yayi maka, don haka ka ƙyalesa, ka tashi kaje ka watsa ruwa kafito ga abinci na shirya maka kaci, ta shi muje na haɗa maka ruwan wankan amma don Allah wannan magana ta mutu anan na kashe ta kaji ko yarona?" Ta faɗa tana shafa kansa cike da son lallashinsa, ba yadda Umar Faruk ya iya don duk zuciyarsa yana matuƙar son mahaifiyarsa, duk abinda zata hanasa ko yana sonsa ya hakura kenan, ya ɗago kai ya yi ya kalli mom tare da riƙo hannunta yace, "Shikenan Mom na hakura wake amma, ba don haka ba da ya yabawa aya zaƙi". "Aikin kenan, Indai kaine nasan zaka iya fiye da haka tunda ba gudun abun magana kakeyi ba, yanzu kuma kai da waye Farouk?" Dady da fitowarsa kenan daga ɓangaren Hajiya Hussaina uwar gidansa ya faɗa yana ƙarasowa cikin paloun riƙe da hannun Fauzah, ɗago kai Umar Farouk ya yi ya gaishesa sannan ya miƙe zai fita, "Ina zaka je? Koma ka zauna". Dady ya faɗa yana nuna masa wajen zaman daya tashi ba alamun wasa a fuskarsa, komawa ya yi ya zauna Dady ya ce, "Tambayarka nakeyi kai da waye kayi faɗa?" "Ban san shi ba Dady". Umar Farouk ya faɗa yana haɗe rai, "Ai tun a office an kirani an faɗa mani komai, yanzu kai abinda kayi dai-dai ne? Ka fasa masa glass ɗin mota sannan kayi faɗa dashi saboda ɗai ya tare maka hanyar fita sai kace gate ɗin na gidanku ne, to shi kuma fa daka tare masa hanya kaki bashi waje ya wuce sannan kuma ka fasa masa glass ɗin mota me zai ce Farouk? Baka fa san shi ba yanzu ta ina kake tunani zaka gyara wannan laifin daka aikata". "Dady shima fa yayi mani laifi, akan me zai tare mani hanya?" Umar Farouk ya faɗa cikin ɗan fushi tare da miƙewa yabar paloun, Momy dake gefe tsaye tace, "Ka gani ko? Yanzu fisabilillahi daga faruwar abu har ansamu yan gulma an kiraka an faɗa maka, kai kum kazo ka zauna akai ka yarda? Wlh ni narasa me yaron nan ya tare wa mutane, duka duka Farouk guda nawa ne da za'a tasa shi agaba haka, kazo ba bincike kuma ka rufesu da faɗa". "Yau kika haifesa Maryam, nace yau kika haifesa! Wannan wace irin tarbiyya ce kike ɗora yaronki akai? Shikenan yayi laifi baza'a yi masa faɗa ba? A gabanki ina yimasa magana ya tashi ya tafiyarsa. gaba-daya kin ɓata yaro da sunan soyayya sai abinda yaga dama yake? To baku isa ba daga ke har shi wallahi, bazai yiwu ya riƙa dauko mani magana ba a gari, kina kallo baya da abokanai sai mata amma kullum faɗa kikeyi ai ƙawayensa ne abokan karatunsa, to na gaji idan bazai yi karatun ba aure yake so ya fitar da mata nayi masa auren na huta.." Yadda Mom taga ran Dady ya ɓaci yana ta faman faɗa ya sata yin shiru har ya gama sannan tace, "Kayi haƙuri, amma don Allah kana bincike idan aka faɗa maka abu akansa, gabaɗaya abun nan na tambayesa ya faɗamun ba haka ya faru ba, shi wancan ɗin shiya fara shiga harkar sa..." Wani dogon tsaki Dady ya ja jin abinda take faɗa haɗe da miƙewa yabar paloun, bai san har sai yaushe zata fara yarda da kuskuren Umar Farouk ba, ko sau dubu ya yi laifi itama sai ta karesa sau dubu, sashen sa ya nufa ita kuma Momy ta nufi na Umar Faruk da abincinsa data jere masa akan tray, ko data shiga yana wanka bai fito ba, ta sauke ajiyar zuciya tare da ɗauke masa kayan daya cire daya watsar anan paloun ta gyara sannan ta fice daga ɗakin, tasan tunda har ya shiga wanka to ya hakura, hakan ya sama mata natsuwa a zuciya tare da bata tabbacin ya sauko daga dokin fushin daya hau.

*****

A can ɓangaren Ya Nu'aym kuma suna isa gida sashensa ya nufa ya shiga toilet ya yi wanka ya shirya cikin ƙananun kaya, yunwa yake ji sosai don haka yana gama feshe jikinsa da turare ya nufi palour, kana kallonsa kasan babu walwala a tattare dashi, a gefe ɗaya kuma bakinsa ya ɗan kumbura inda ya fashe, fuskarsa ma da tayi ja har yanzu bata koma normal ba saboda hasken da yake dashi, Iyayensa ya tadda zaune a saman dining tare da Nu'aymah da itama har ta watsa ruwa ta fito shi kadai ake jira, wajen ya ƙarasa ya jawo kujera ya zauna ba tare daya kalli ɗaya daga cikinsu ba yace. "Ummi barka da marece, Abba ina wuni?" Tare suka amsa masa da lafiya ƙalau kafin Abban nasa da tunda ya doso wajensu yake kallonsa yace, "Nu'aym me ya jimaka a baki ne? Me ya samu fuskar ka haka?" Ba tare da Nu'aym ya ɗago ba yace "Ba komai Abba". Ummi ce tasa hannu ta ɗago fuskarsa idanuwanta suka sauka agefen da bakinsa ya ɗan taso tace, "Karya kakeyi Nu'aym akwai abinda kake ɓoye mana, me ya fasa maka baki haka?" Ya Nu'aym da har ya zuba abincinsa ya samo ci yace, "Ummi ba komai nace". "Idan haka ne ya akayi naga fuskarta haka? Kafara ɓoye muna abu ko?" "Abba mun ɗan yi faɗa ne da wani yaro, shine har ya fasa glass ɗin motar Nu'aymah". "What!?" Daga Ummi har Abba suka faɗa tare, Abba har yana miƙewa tare da dukan dining table ɗin dake gabansa kafin yaci gaba da cewa, "Kaga matsalar ƙasar nan ko? Shi yasa bana son zamanka anan kana mingling da yaran talakawa da basa martaba komai balle daraja sa, ya fasa mata glass ɗin mota sannan kai ma ya fasa maka fuska, to kai me kayi masa ne?" Nu'ayma yayi shiru bai ce komai ba yaci gaba da cin abincinsa, Nu'aymah ce ta da gaba-daya ta tattara hankalinta ga abincin da take ci tace.

"Abba shima ya fasa masa baki amma laifin ya Nu'aym ne, sai da nace ya ƙyalesa kada ya biye masa amma yaƙi.." "Ke dallah rufe mun baki shashashar yarinya". Ummi tayi saurin katse Nu'aymah tana ci gaba da cewa, "So kike yi ya zama sakarai kamar ke?". Abba da takaici ya gama rufewa yace. "Fadamun wane yaro ne shi? Na rantse idan na ganowa ko waye ubansa sai ya biya kudin wancan glass ɗin motar daya fasa, kai kuma ka haɗa kayanka gobe ka koma wajen aikinka don banga ma amfanin zuwan nan naka ba". "Abba sai zuwa jibi zan wuce". Ya Nu'aym ya faɗa yana ci gaba da cin abincinsa hankali kwance. Ummi ta ɗago ta kallesa tace, "Ai da gobe da jibi ɗin duka ɗaya ne kawai ka koma hankalinmu zai fi kwanciya, upper month muna nan zuwa idan su Nu'aym sun kammala exam". "Amma Ummi ban gama abinda nake son yi ba, shikennan don ɗan wannan abun ya faru duk sai kubi ku tayar da hankalinku? Gaskiyar Nu'aymah ne laifina ne, da ban biye masa ba da duk hakan bata faru ba, Please Ummi, Abba don Allah kubar wannan zancen, zuwa jibi zan koma kamar yadda na tsara". Yana gama maganar ya ture abincin gabansa ya miƙe ya bar wajen. Da kallo duka suka bisa cike da mamaki kafin Abba ya kalli Nu'aymah yace, "Ke ɗan gidan waye suka yi fadan dashi?". "Ban sani ba Abba". Nu'aymah ta faɗa don ita kam bazata iya faɗar ko waye ba, Ummi ta maka mata harara haɗe da cewa, "Baki sani ba halama ba ɗan makarantar ku bane?" Nu'aymah ta langaɓe kai tare da kallon Ummi sannan tace, "Yanzu Ummi Shikennan duk wanda ke cikin makarantar dole sai na sanshi? Please kubar maganar mana kamar yadda yace". "Anki abari shashasha da bata san ciwon kanta ba, wallahi kika kuskura na ga hannunki ga key ɗin motata sai na saɓa maki". ta ƙare zancen aɗan hasale tare da miƙewa yanar wajen itama ta koma palour, Abba ma bai iya cin abincin ba ya tashi ya fice daga gidan saboda dama cikin shiri yake zai fita...

Nu'aymah ma miƙewa tayi ta nufi ɗakinta, tana shiga ta tadda wayarta na ƙara da sauri ta ƙarasa inda take ajiye agefen bedside ta ɗauka ta ɗaga tana zaunawa bakin gado. "Hello Besty ykk?" Ta faɗa bayan takai wayar a kunnenta, Janaam dake kwance saman katifar ɗakinta irin ƙatuwar nan da inches ɗinta zai kai girman gado ta sauke ajiyar zuciya tana cewa. "Alhamdulillah, ina kika shige Aymah inata kiranki baki ɗaga ba, wallahi na dauka wani abun ne ya faru da naji shiru baki ɗaga ba, ya jikin Ya Nu'aym?". "Yaji sauki ina sa ran ma ya fita don yanzu su Abbah suka gama faɗa dashi wai ya koma gobe". "Injin ba saboda abinda ya faru bane?" "Kusan haka dai Besty, kin san shi Abbah yafi son zaman ya Nu'aym can ƙasar UK, shine fa da ya ji abinda ya faru shi da Ummi suka ce lallai sai ya koma gobe, amma dai naji kamar yace bazai koma gobe ba sai jibi". "Allah ya kyauta Besty, ai abunne baiyi daɗi ba, shiyasa kika ga bana shiga sha'anin Umar Farouk, infact ma ni na tsanesa wallahi". "Tofah! Da yai maki me? Ni fa mamaki kike bani Janaam, ban taɓa ganin Umar Farouk ya shiga harkar wani ba tunda muke makarantar nan, kawai dai idan mutum ya shiga harkar sane bazai sha da daɗi ba, kuma banga laifinsa ba saboda ko kece bazaki lumunci ariƙa shiga gonar ki ba haka kurum dole ki dauki mataki". Na taɓe baki don tuni na kwana da sanin ƙawar tawa ta fada a soyayyarsa, cikin rashin gamsuwa da kalamanta nace, "Wannan duka bazai zamo hujjar wulaƙanta ɗan adam ba, ai abun nasa ne idan kika lura Besty yai yawa wallahi, kai kenan baƙin rai da cin zarafin jama'a, ga baƙar zuciya da muguwar ɗabiar zama cikin yan mata sai kace ɗa.." "Kinga ya isa haka, wannan rayuwarsa ce fa duka! Inaga kawai mubar zancen nan, bana son yi da mutum?" Nu'aymah ta ƙare zancen kamar ta ɗan ji haushi, na saki dariya haɗe da cewa, "Ba wani yi da mutum kawai dai kice bakya son gaskiya". "Na ji ɗin, ya Mamah take?" "Tana lafiya ina Nihla mutuniyar?" Nu'aymah ta amsa mani da "Tunda muka dawo ban sakata a idanuwana ba, "Taya zaki sakata kina cin zalunta, gobe karfe nawa zamu fita?" "Karfe bakwai" Nu'aymah ta faɗa, zaro idanuwa nayi haɗe da cewa. "Lokacin ko bacci ban tashi ba, 8 fa zamuyi lecture?" "Idan bance maki haka ba bazaki fito da wuri ba har sai kinsa mun makara, yau ma ba don Allah ya taimaka malamin bai shigo kan lokaci ba da tsaf kin ja ya hana mu shiga". "A'a fa, yau ba laifi na kaɗai bane hadda na Ya Nu'aym". Na faɗa ina dariya don dama nasan zata yi wannan korafin, "Ehmm to shikenan zan faɗa masa ko me kika ce". 

Fira sosai mukayi da ita kafin muka yi sallama jin ankira sallah magrib. Tashi nayi na shiga toilet na ɗauro arwala nayi sallah sannan na fita zuwa ɗakin Mamah, samu nayi tana kitchen tana aiki na karɓar mata ina cewa. "Sannu Mamah, tun ɗazu nake son zuwa na riƙa maki aiki na tsaya yin waya da Nu'aymah". "In jin dai tana lafiya?" "Lafiya klw, gobe 8 muke da lecture Mamah in Sha Allahu tun bakwai da rabi zan fita". "Ba laifi, sai ki samu wani abunda zaki haɗa sai ki tafi dashi tunda nasan ba tsayawa zakiyi nagama breakfast ba, akwai wrap ɗin samosa acikin fridge dana haɗawa yayanki ɗazu, ki ɗauka ki haɗa gobe idan kika tashi warming ɗinta kaɗai zakiyi". Na amsa wa Mamah da to ina ƙarasa kwashe tuwon dana isko tana tuƙa wa, bayan na kammala na kwashi kayan abincin na kai akan dining na jere sannan na koma kitchen na soma haɗin samosa ɗin don akwai komai a kasa, Mamah kuma ta shiga wanka, ina kammalawa na sakata cikin fridge na gyara kitchen ɗin tsaf sannan na dawo falo na zauna ina latsar wayata kafin Mamah tafito. Ya Jameel ne ya shigo bakinsa ɗauke da sallama. Na amsa ina ajiye wayata gefe haɗe da miƙewa na karɓi ledar daya shigo da ita a hannunsa ina yi masa sannu da zuwa, murmushi ya saki yana cewa. "Barka da hutawa auta". Don wata rana haka yake kirana kasancewar daga ni sai shi Allah yaba iyayenmu, mahaifin mu kuma ya rasu bayan na kammala secondary, lokacin kuma ya Jameel na wajen bautar ƙasar sa, mutuwar mahaifin mu ta haifar da abubuwa da dama na kewa da kaɗai ci atare damu, sai dai bata canza kyakkyawar kulawar da muke samu daga wajensa ba lokacin da yana raye kasancewar babu abinda muka nema muka rasa daga wajen Ya Jameel, tsaye yake sosai a kanmu ni da mahaifiyata, duk wani abu na jin daɗi yanayi mana daidai ƙarfinsa, baya taɓa bari mu gani ga wani muyi sha'awa ba tare da muma mun mallaki abun ba, kama daga kan ci, abun sha da kuma suturar sawa don yana gama bautar ƙasarsa a ma'aikatar da aka turasa Allah ya dubi maraicinmu suka ɗaukesa aiki, shi ya sama mani gurbin karatun gaba da secondary mai kyau kuma yake biya mani tare da ɗauke duk wasu lalurorina na makaranta. Sau ɗaya bai taɓa gajiya ba wajen bani kudin transport da sauransu har Allah ya hore masa abun hawa, lokacin ne kuma Besty tafara kaini da ɗauko ni kasancewar ajin mu ɗaya kuma a anguwar mu ɗaya, ko kadan bai son alakar mu da ita kasancewarta yar gidan masu kuɗi, a cewar sa baya so watarana tayi mani gori ko tayi mani wani abun da zai zubar mani da mutunci na don bazai lamunta ba, yaso hanani tafiya school tare da ita a motarta yace shi da kansa zai riƙa kai ni kuma ya ɗauko ni, amma Mamah tace ya ƙyaleni ai kamar rage masa aiki ne tunda shima aiki yayi masa yawa ba zaune yake ba, babu yadda ya iya dole ya haƙura ya barni tare da ja mani kunne akan nadai rage shige masu, ni kuwa a nawa tunanin ba wani abu bane don tun muna ƙanana tare muke da Besty iyayenta sun san gidanmu nima iyaye na sun san gidansu, sai dai ba kamar yanzu ba da shaƙuwar mu tayi yawa. 

Turo baki nayi jin abinda ya faɗa ina buɗa ledar dana karɓa a hannunsa  haɗe da cewa, "Ni dai Ya Jameel kadena cemun auta, Allah da baba nada rai kasan na isa Mamah ta haifa mun ƙane ko ƙanwa".  "To ai dai ba'a haifa maki ɗin ba yanzu sai kiyi hakuri, ko baba nada rai tunda aka zo wannan lokacin ba lallai ne a haifi wani ba, don haka sai ki hakura tunda kece ƙarama ki amshi auta". Mamah ce ta fito tana faɗin. "Kara dai kam, saboda ni da ya'ya yanzu ai sai naka Jameel idan ka haifa ko kuma nata".

Nasan halin Mamah biye masa zatayi suyi ta tsokanata don haka sai kawai na wuce kitchen da ledar dana karɓa hannunsa, fruit ne sai drinks masu sanyi, na cire drinks ɗin na ɗauki fruit ɗin na wanke na gyara sannan na hado da drinks ɗin akan tray na kai saman dining, fira na isko sunayi da Mamah tana yi masa zancen aure yana cewa ta taya shi da addu'a Allah ya bashi ta gari wacce zata kula mashi damu ta kuma yi hakuri zama tare damu don bazai iya barin mu yaje yayi gini wani wurin ba muna nan, Mamah tace, ba komai indai ya dace da mata ta gari da zata kula mata dashi ita Alhamdulillah ta yi zaman ta anan ɗin, ni dama inda rayuwa aure zanyi natafi gidan mijina. Kaina na ɗora a saman kafaɗarta haɗe da cewa, "Nifa Mamah bazanyi aure ba na fiso naci gaba da zama tare dake har ki binneni ko na binneki". Suka sa dariya ita da ya Jameel tana cewa, "Bana fatan hakan ai Janaam". Na turo baki cike da shagwaɓa ina bubbuga ƙafafuwa ƙasa, Ya Jameel ya buɗe baki yana kallona kafin yace. "Iyeee...idan aka ce maki auta kice ba haka ba, yanzu Mamah wannan abinda take yi maki kina wani shafa kanta idan ba auta ba wa zai yi hakan yaci duka? Ai in kika ga nadena ce maki auta to gaban 'ya'yanki ne, shima don kar su riƙa fadar hakan ne, sai dai su ce maki Momy." "Tab! Allah Yaya a yadda nake kwaɗayin ƙanne bazan yadda su kirani Momy ba sai dai ko Aunty, idan ba haka ba ko na zugewa yaro". "Saboda ke zuge maki muka yi ko?" Ya Jameel ya faɗa yana kallona, cike da kunya na ɓoye fuskata a bayan Mamah ina dariya, Mamah tace ku tashi muyi taking dinner kafin ayi sallah. Cikin farinciki da soyayyar juna mukayi dinner munayi muna fira gwanin sha'awa, yadda Mamah ke sake mana baza ka taɓa cewa mu 'yayanta bane sai dai ko ƙannenta. Muna kammalawa ana gama kiraye-kirayen sallar isha'i Ya Jameel yayi masallaci Mamah ta wuce ɗakinta ni kuma na fara gyara wajen da muka ci abinci na wanke kayan da muka ɓata sannan na wuce ɗakina nayi sallah, bayan na gama na dauko littafaina na dudduba karatun da muka yi yau, ina gamawa na shiga wajen Mamah muka ɗan taɓa fira sannan tace naje na kwanta tunda nace dawuri zan fita, nayi mata seda safe sannan na koma ɗakina na kwanta.

Washe gari da nayi sallar asuba ban koma na kwanta ba ganin Mamah a kitchen sai dana rirriƙa mata ta rage aiki sannan naje nayi wanka na shiryo, ina fitowa har Mamah ta haɗa mani samosa da soyayyen biredi da kwai, sai kunun aya a ɗan ƙaramin flaks, side hug na bata haɗe da cewa. "Mamah you're the best Mom, thank you so much." Na karɓa sannan na fito zan wuce mamah ta rakoni tana faɗin, "Ki kula da kanki sosai Janaam Allah ya tsare ki ya kaiki lafiya". "Amin". Na faɗa sannan na wuce, abun mamaki ina fitowa naga motar Ya Jameel ya fiddo yana zaune a ciki, "Ya Jameel ina kwana". Na faɗa zan wuce ya ce, "lafiya klw Janaam, zo na saukeki school zan tafi wani wuri ne, so i think hanya ɗaya ne". "Amma Ya tare zamu tafi da Nu'aymah." "Saboda ke babu mota a gidanku ko? Dallah Malama shigo na saukeki karki ɓata mani lokaci". Raina a ɓace na zagaya na buɗe front seat na zauna ina faman haɗe rai, yai banza dani haɗe da tada motar ya ja ya bar wajen.....

Wannan littafin kuɗi ne, ba kyauta ba!

Har cikin school Ya Jameel ya shiga dani ya tambayeni inda zai ajiyeni na nuna masa sannan ya yi parking ɗin motar na buɗe na fito, kuɗi ya ciro gaban aljihunsa ya miƙo mani yana faɗin. "Gashi sai kiyi amfani dasu ga dawowa, ita wacce kike zancen tare zaku zo ta jima da shigowa makaranta don haka sai ki maida wuƙar ki saki dan". hannu nasa na karɓi kuɗin ina yi masa godiya sannan ya ja motar sa yabar wajen.

Raina ne ya ɓaci sosai jin wai Nu'aymah ta jima da shigowa school amma shine ko ta neme ni a waya ta sanar dani, wayata na ciro a cikin handbag da niyar kiranta sai ga message ɗinta na gani, hakuri ne take ban akan yau bata samu ta fito da mota ba saboda tata da aka fasama glass Abba ya kaita wajen gyara tun jiya, Ummi kuma ta hanata ɗaukar mata tata, shine fa da za'a ajiye Nihla a school Abba yace tafito itama a ajiyeta, a cewar ta takira lambar tawa switch up shine ta turo mani saƙo don kar naji ba daɗi, murmushi na saki sannan na ƙarasa shiga cikin class ɗin, Nu'aymah na ganina ta taso ta rungumeni, harara na maka mata da wasa ina cewa, "Ai ni har nayi fushi, wlh Banga text message ɗinki ba sai yanzu da Ya Jameel ya ajiye ni, ina ciro wayar zan kiraki naga saƙonki." "Ai kuwa dawuri na tura maki saƙon don karki zauna jirana kiyi missing lecture." Na ajiye small box din da Mamah ta sako mani breakfast a ciki na ɗora handbag ɗina akan table ɗin sannan na zauna ina cewa, "Haba! Ai ko da kece zaki koya mani duk abinda akayi wajen lecture ɗin da nayi missing, ya garin?" ta amsa da alhamdulillah idanuwanta na a tacan ɗaya ɓangaren da tun ɗazu naga tana kallo, juyawa nayi don ganin ko me take kallo haka da har bata ji abinda na faɗa ba yanzu.

Umar Farouk na hango a seat ɗin baya shi kaɗai kamar mai tunanin wani abu, sai ƙawayensa yan mata dake gaban seat ɗinsa suna fira, ban gama koƙarin tantance kallon da Nu'aymah keyi masa ba naji ya daka masu tsawa yana masifa wai surutun su ya damesa sai kace tsuntsaye, idan baza suyi shiru ba su tashi su fita waje, nan kika ji tsit duk sun kama bakunan su sai faɗin suke, "Sorry sir." Sai kace wani malamin su, takaici ne ya rufe ni har bansan lokacin da na ja wani irin dogon tsaki ba da sai da sautinsa ya karaɗe class ɗin, cike da mamaki kowa kallonsa ya koma akaina, ni kuwa nayi tamkar bansan me ke faruwa ba tare da juyawa abina, shigowar da lecturer ɗin da zai ɗauke mu yayi ita ta dakatar da faruwar duk wani abu da suke tunanin zai iya faruwa, ni kuwa ko ajikina sai ma maida hankalina ɗa nayi ga lecture ɗin da za'a fara.

Ɓangaren Umar Farouk kuwa shi kansa mamaki ne ya rufe sa lokacin da yaji sautin fitar tsakin da akayi bayan gama maganarsa, a hankali ya ɗago kai cikin ɓacin rai don ganin ko wacece, sai dai a lokacin ne Janam ta juya, idanuwan Nu'aymah dake kansa lokacin yasa yayi tsammanin ita ce tayi masa tsaki, hakan yasa ya riƙe fuskarta cike da son nuna mata kuskurenta na shiga gonarsa da tayi idan aka gama lecture. 

Muna gama lecture mun fito Nu'aymah na amsa waya ni kuma nayi gaba, 'yan matan Umar Farouk ne ta ga sun zagayeta, shi kuma ya yi tsaye gabanta yana ƙare mata kallo don yama rasa wani kalar hukunci zai yi mata, sai daya ja iska ya furzar sannan ya ɗago kai fuskarsa a haɗe tamkar wanda aka yiwa mutuwa ya ce, "Ke maimaita abinda kika yi ɗazu". Nu'aymah da gabaɗaya ta kasa controlling kanta sai kallonsa takeyi murmushi kwance akan fuskarta tace, "Me kenan Umar Farouk?" Wani mugun kallo yayi mata kafin yace, "Karki bari na sake maimaita kaina, idan ba haka ba na rantse sai na saka an tozar taki a filin makarantar nan, ta yadda gobe baza ki sake kwasa ba idan har ban kasa dake ba." Sai a lokacin Nu'aymah ta fahimci inda ya dosa, ta buɗe baki kenan da niyar magana ta ji Umar Farouk ya wanka mata mari yana faɗin, "An faɗa maki ni sarki ne ina da lokacin ɓatawa zaki tsaya kina wani bangare tunani?" Daga nan ya shiga nuna yan matan yana cewa, "Kuyi mata abinda kuka san zai yi maku ciwo in akayi maku shi acikin makarantar nan, idan ba haka ba wallahi ni zan yi maku shi". Yana kaiwa nan yabar wajen ya koma can gefe ya zauna yana kallon me zasu yi mata, ita kuma Nu'aymah na dafe da kuncinta kanta a ƙasa tana jin wata irin kunya ta rufeta, dai-dai lokacin ni kuma na juyo ganin bata ƙaraso inda nake ba har lokacin, mayafinta na hango ɗaya daga cikin yan matan Umar Farouk na ja amma Nu'aymah batayi yunƙurin hanata ba, zuciyata na tafasa da sauri na ƙaraso wajen, ina zuwa na tura yarinyar da ƙarfi ta faɗi tare da mayafin Nu'aymah ɗin dake hannunta, duƙawa nayi na ɗauko mata na yafa mata sannan na shiga ture sauran yan matan dake zagaye da ita da kusan duka Christian ne, cikin harshen turanci na shiga yi masu masifa ina cewa sun ji kunya 'yar uwarsu mace suke yiwa hakan saboda wani ƙaton banza da bazai taɓa amfanar dasu ba sai dai su su amfane sa ya lalata masu rayuwa a banza, cikin kakkausar murya na shiga nuna su da yatsa ina cigaba da cewa duk wanda yaƙara taɓata a cikinsu sai nayi reporting ɗinsa ga school authority, daga nan na ja hannun Nu'aymah tamkar wata sakarai muka nufi inda muke zama, muna zuwa na rufeta da masifa akan barin su da tayi suke ƙokarin ci mata zarafi a tsakiyar makaranta, sai dai Nu'aymah fa ko ajikinta sai ma murmushi takeyi kafin naga idanuwanta na saukar da kwalla, ta ce "Da ace Umar Farouk zai san irin tarin soyayya da kaunar da nake yi masa wallahi da bazai ɗau hannunsa ya mareni ba, da bazai sa wuɗan can karnukan suyi ƙoƙarin zubar mani da mutunci ba". Ɗan zaro idanuwa nayi ina kallonta kafin nace. "Me kike faɗa? Mari! Shi Umar Farouk ɗin ne ya mareki? Akan me? Cewa kikayi kina son sa ne?" Na watso mata wuɗannan tambayoyin a jere ina yi mata wani irin kallo mai ban mamaki, hannu ta saka ta share hawayen fuskarta sannan tace, "Besty bana tunanin zai mareni akan nace ina sonsa, kawai dai akasi aka samu ya dauka nice nayi masa tsaki ɗazu". "Mtss.. Wannan ai shirmene, bari ni naje idan har shi makaho ne bai san wacce yake nema ba zan cire niƙaf ɗin ya ganeni da kyau kuma na sheda masa cewa nice wadda nayi masa tsakin naga me zai iya". Na faɗa a fusace ina ƙoƙarin barin wajen tayi saurin riƙeni tana cewa. "Please Besty don Allah ki ƙyalesa, ko ma meye naji na ɗauka indai akanki ne". "Wannan ba a kaina bane Besty akan soyayya dai kika yi". Na faɗa ina sake jin wani zafi ƙasan zuciyata, Nu'aymah ta jawoni ta zaunar dani akusa da ita tana cewa, "Na ji ɗin mu barshi a haka saboda soyayya nayi, ina shikennan ko?" Takaicin tane ya sake rufeni na wafce hannuna tare da juyar da kai na gefe, yadda nake jin tsanarsa azuciyata ya bala'in lunkuwa saboda abinda yayiwa Bestynah, na kuma saka a raina in har na samu dama wallahi sai na yi masa fiye da abinda ya yi mata, ina da sanyin hali sosai amma bana son reni kuma na tsanesa, ga kowa ban daukar wulaƙanci sannan bana jurar ganin an wulakanta wani gabana, sai naji tamkar zuciyata zata fashe, sai da Nu'aymah tayi da gaske sannan nabar abun har muka samu mukayi breakfast sannan muka koma class.

Umar Farouk kuwa ko da yan matan suka koma inda yake kallonsu yai a wulaƙance yace, "Wacece ita ɗin, ina nufin waccan mai niƙaf ɗin da kuka bari ta tafi da ita baku haɗa da ita ba?" "Amatul-Alim ibrahim sunanta, Amma Janaam ake kiranta, itace ɗazu tayi maka tsaki sir ba Nu'aymah ba". "Meye? Waye Nu'aymah?" "Wacce ka mara sir". Suka bashi amsa a tare. "Damn it!" Ya faɗa yana sakarwa iska kulli, a take yaji wani takaicin kansa ya rufesa na yin hukunci a inda ba  nan ya dace ba, sosai ya ji ba daɗi a ransa har sai da yanayin sa ya bayyanar da hakan, tsanar yarinyar da aka kira Amatul-Alim ta rufesa dama yana neman hanyar da zai wulakantata saboda yadda take ɗaukar kanta tare da jin kamar ita wata ce, ba abinda yafi baƙin ta masa rai da itama sama da saka niƙaf ɗin munafurci da take yi sai kace tafi kowa musulunci, tabbas dole ya lunka mata wulakancin da yayi niyar yimata sau biyu bisa saka shi hukunta yariñyar mutane ba bisa laifinta ba. ɗago kai ya yi ya kallesu kafin yabar wajen su kuma suka rufa masa baya.

A ranar wuni Umar Faruk yai yana jin ba daɗi abinda ya yiwa Nu'aymah, mutum ne shi da baya shiga harkar kowa sai wanda ya shiga tasa, gashi yau yai abinda ya sha masa kai bai ji bai gani ba, ji yai bazai iya yafewa kansa abinda yai mata ba ba tare daya roƙe ta ba, at least hakan zai sama masa natsuwa a zuciya, wayarsa ya janyo ya shiga group dinsu na makaranta, number mai suna Nu'aymah kamar yadda ya ji sun faɗa ya shiga searching sai dai har ya gama duba contact ɗin bai samu ba, tsaki ya  ja kafin ya kira lambar cikin yan matansa Felicia, bugu ɗaya ta ɗaga wani irin farin ciki na rufeta ganin wai yau itace Umar Farouk ya kira, tana ɗagawa yace, "Felicia ki turo mani Number wannan yarinyar ta ɗazu, ya ma sunanta?" "Sir Nu'aymah?" "Yes!" Ya faɗa yana kashe wayar, Felicia taji kamar ta fashe da kuka ko kuma kar ta tura masa lambar saboda haushin da ta ji, sai dai tasan ko sama da ƙasa zata hade baza ta iya ba don bata ma isa ba...

Ko minti biyu basu yi ba da gama waya da Felicia sai gashi ta turo masa number Nu'aymah, sau uku yana gwada kiranta amma sai yaji kamar bazai iya ba don gudun reni saboda yadda yaga rawar kai ta yiwa yan mata yawa, tsaki ya saki a karo na ba adadi yana hango marin daya sauke mata a fuska ta cikin idanuwansa, ji yai zuciyarsa na sake tabbatar masa da bai kyauta ba don haka cike da ƙwarin guiwa ya sake gwada kiranta a karo na huɗu, yana danna lambar yai saurin runtse idanuwa, lokacin ita kuma Nu'aymah na zaune tare da Nihla tana koya mata aikin gida da aka basu a school, wayarta ta ji tayi ƙara ta miƙa hannu ta ɗauko tana kaiwa a kunnen ta ba tare data tsaya duba ko wa ya kirata ba. "Hello wake kan layi?" Ya faɗa tamkar bashi ya kirata ba, sai a lokacin Nu'aymah ta ciro wayar a kunnenta jin muryar namiji da irin tambayar da aka jefo mata, ganin sabuwar lamba yasa tayi kamar zata katse kiran sai kuma ta dakata jin ankira sunanta ta cikin wayar da wata irin murya da tasa gabanta faɗuwa. "Nu'aymah?" Aka faɗa ta sigar tambaya, tamkar tana gabansa ta shiga kaɗa kai a ɗan ruɗe jin muryar wanda duk inda zai shiga bazata taɓa mantata ba, "Hello". Umar Farouk ya sake faɗa, da sauri Nu'aymah tamkar wacce aka fizgo muryarta ta ce, "Na.na.na'am, hello nice, nice Nu'aymah". Ta ƙare zancen tare da miƙewa ta bar wajen, Nihla ta bita da idanuwa kafin ta maido hankalinta ga aikin gida da take yi. A bakin gado Nu'aymah ta zauna tana sauraren Umar Farouk cikin wata murya mai cike da natsuwa yana cewa. "Sunana Umar Farouk Ibrahim, na kiraki ne na baki hakuri akan abinda ya faru tsakaninmu dake ɗazu saboda a tsammanina kece kika.." da sauri Nu'aymah ta dakatar dashi tana cewa, "No.no ba laifi wallahi komai ya wuce a wajena". "No am Sorry please, nasan nayi hurting ɗinki so forgive me idan zaki iya". Murmushi ya kwacewa Nu'aymah ta lumshe idanuwa tana rufesu lokaci ɗaya ta buɗe tana jin wani sanyi da farin ciki a ranta, shiru tayi bata iyayin magana ba haka shima bai sake cewa komai ba har na tsawon wasu mintuna, ajiyar zuciya ta ja ta sauke sannan tace. "Shikenan na yafe maka kuma komai ya wuce in sha Allah". "Nagode". Umar Farouk ya faɗa, daga haka ya kashe wayar sa, sai a lokacin yaji ya samu cikakkiyar natsuwar da zai iya runtsawa yana cilli da wayar a gefen gado tare da kwantawa. 

Nu'aymah kuwa tana jin ya katse kiran tasa wata yar ƙara haɗe dayin tsalle tana farin ciki, idanuwanta suka sauka akan Nihla dake tsaye a bakin ƙofa ta saka pen ɗinta abaki tana kallonta, hannunta tazo ta riƙo ta shiga yin juyi da ita kafin ta tsaya taja chicks dinta tana cewa, "My ɓakutu meye kike kallo na haka? Am so excited today faɗamun me kike so na baki?". "Adda kin fara soyayya ko? Allah sai na faɗawa Ummi". Ta ji Nihla ta faɗa ba zato ba tsammani, tana gama faɗar hakan kuma ta ruga da gudu ai kuwa ta bita abaya tana ƙokarin kamata taja mata kunne don bata shirya amsa tambayoyin Ummi ba.

A daren ranar tsabar farinciki Nu'aymah kasa runtsawa tayi, haka kuma bata iya yin haƙuri ba har sai safiya ta waye ta labartawa Janaam abinda ke faruwa, cikin daren misalin ƙarfe biyu da rabi na dare ta kirata, cikin magagin bacci na ɗaga Nu'aymah ta shiga bani labarin wai Umar Farouk ya kirata yana roƙon ta yafe masa abinda yayi mata, tsaki na ja haɗe da cewa. "Ba kida aikin yi Aymah sai da safe". na kashe wayata ina juya kwanciya ta tare da cigaba da baccin da nake yi ina jin ta bala'in takura ni data tayar dani a kan wannan zancen banzar.

Washe gari Nu'aymah fuskarta ta kasa ɓoye irin farin cikin da take ciki, burinta ɗaya yanzu Umar Farouk ya furta mata kalmar so, da babu abinda zai hanata gabatar dashi ga iyayenta, ni dai sai binta nakeyi da kallo don abun nata ya soma bani tsoro, eh tsoro mana ace mutum ya wulakanta ki a tsakiyar mutane sannan ya zaga gefe yace zai baki haƙuri, don sakarci kuma irin na Nu'aymah tace zata haƙura, ko da yake an ce mai so wawa ne. 

A ɓangaren Umar Farouk ko har ya manta da abinda ya faru tsakaninsa da Nu'aymah jiya, yau ya shigo makaranta ne da zimmar nunawa Janaam kuskurenta tare da yimata abinda har ta mutu bazata taɓa mantawa ba, tun ƙarfe bakwai ya shigo ya kasa ya tsare a bakin kofar shiga department ɗin nasu yana jiran shigowarta, zaune yake cikin motarsa daya buɗe gefen driver ya fiddo ƙafarsa ɗaya a waje, 'yan matansa kuma na gefensa tsaye wasu sun jingina a jikin motar ita kuma Felicia saman motar ta haye tana yan hare-hare hango Nu'aymah da Janaam dake tafe daga can nesa, yau abakin gate driver ya ajiyesu don zai wuce da Nihla makaranta ya ajiyeta shiyasa suka tako ƙasa, tunda Nu'aymah ta hango Umar Farouk ta faɗaɗa fara'arta tana murmushin jin daɗin ganinsa. Janaam kuwa sai harara take aika masa da ita daga shi har yan matan nasa ta cikin niƙab, Felicia na ganin sun kusa karasowa ta diro daga kan mota tana cewa, "Zan koyawa yaran can hankali yau". Ba tare da Umar Farouk ya ɗago ba ya ce, "waya aike ki ne? Wannan aiki na ne ba na ɗaya daga cikin ku ba". Yana gama faɗar hakan ya fito cikin motar ya tunkaro inda su Janaam ke nufowa, yana kawowa ya tare gabansu fuskar nan tasa a haɗe ba ɗigon annuri ko ɗaya akai, cikin daburcewa da farin ciki Nu'aymah ta fara ƙoƙarin yi masa magana yai saurin dakatar da ita ta hanyar ɗaga masa hannu idanuwansa na akaina, cikin dakewa na sake haɗe rai duk da ina cikin niƙab, "faɗamun ke yar gidan uban waye? Me kike taƙama dashi da har kike jin kanki ke wata ce? Kin san hatsarin da ke cikin shiga sabgata ba tare da nine na so hakan ba?" Umar Farouk ya faɗa yana sake matso ni, ƙin matsawa nayi baya don babu alamun jin tsoro atattare dani nace, "And so?" ina jefa masa wani mugun kallo a lalace mai cike da tsana da kuma reni, ran Umar Farouk ne ya sake ɓaci ya juya gefe yana shafa kansa, ban an kara ba kawai na ji ya ɗage mani niƙaf ya fizge tare da wurgi dashi gefe, tashin hankali! Abinda na faɗa kenan cikin zuciyata idanuwana na canja kala saboda tsananin ɓacin rai, ina ɗagowa ban tsaya wata-wata ba na ɗaukesa da wani zazzafan mari, shekarata uku kenan a makarantar yanzu muna shekarar ƙarshe semester ta farko, tunda nake ban taɓa cire niƙaf ɗina ba, nasan da yawa a makarantar kai a class ɗin mu ma ko za'a kashesu basu san yadda fuskata take ba, shine yau saboda jakanci na Umar Farouk zai kware mani fuska a tsakiyar makaranta saboda yana jin shi wani ne, nunasa na shiga yi da yatsa cikin matsanancin ɓacin rai ina cewa, "Ni ba karya bace kamar wuɗancan karnukan dake bibiyarka Umar Farouk, ba kuma wulakantacciya bace da zaka yi tunanin zan iya zuba idanuwa ka wulakanta ni, idan kana tunanin zaka iya tozartani a cikin makarantar nan to a shirye nake dana tozartaka fiye da haka kaima saboda kai ba ubana bane, ba kuma kai ka halicceni ba balle naji tsoronka kamar yadda sauran mutane ke ji, ina tunanin kuɗi ubanka ya biya maka ya kawoka makarantar nan ai ko?, to haka nima kuɗi ubana ya biya ya kawo ni don haka banga dalilin da zai sa in dauki reni ga kowa ba, hmmm! Wai da kake ɗaukar kanka wani kana tunanin duk mai hankali zai ji tsoronka ne bayan kai da yan daudu ba kuda maraba! kana namiji amma kana ɓuya a bayan mata har kake tunanin zan ji tsoronka? Never walh". Na kare maganar cikin zare idanuwa kafin naja hijab ɗina na rufe fuskarta dashi sannan na bar wajen na nufi class ina jin zuciyata na mun ƙuna, Nu'aymah da gaba-daya ta ruɗe sai kawai ta dauki nikaf ɗinta ta bita a baya.

Umar Farouk kuwa tamkar an dasa shi a wajen haka ya kasa motsawa kuma ya kasa ɗago kai, ya rasa me yafi yi masa zafi tsakanin marin da Janaam ta sauke masa da kuma kalaman data faffaɗa masa, dariya ya soma yi yana imagining wai kamar shi za'a yiwa haka, wata dariyàr ya sake yi sannan ya juya ya nufi wajen motarsa da yan matansa ke gun sake  da baki ganin abinda ya faru, wanda yàna juyowa gaba-daya suka sha jinin jikinsu don sun san tsaf zai juye akansu, book ɗinsa kawai ya ciro cikin motar ya rufe sannan ya nufi class, yan matan na ƙoƙarin rufa masa baya yai saurin dakatar dasu yai tafiyarsa abunsa.

Lecture ake yi amma gaba-daya hankalinsa baya wajen sai kallon Nu'aymah data mayar da niƙaf ɗin ta yake yi da wani irin mugun mamakin abinda tayi masa, ana gamawa ya fito ya ja motar sa ya fice daga makarantar ba tare daya damu dayin lecture ɗin dake gaba ba.

Ni kuwa ina kalle da Nu'aymah dake son yi mani magana akan abinda ya faru amma nayi mata banza, ganin bata ga fuska ba yasa ta sha jinin jikinta har muka gama lecture ɗin wunin ranar ba tare data cemun uffan ba, bayan mun tashi muna tafe na kalli yadda duk tayi wani sanyi nayi murmushi haɗe da cewa. "Wai Aymah lafiya naga duk kin yi wani sanyi sai kace marar lafiya?" Nu'aymah ta ɗago kai ta kalleni na ɗaga mata gira haɗe da cewa, "Meye?" Ta sauke ajiyar zuciya ta kalleni sannan tace. "Besty kin bani tsoro, anya kece kuwa?" Na haɗe girar sama da ƙasa kafin na bata amsa nace, "Me kika gani? Wani abun ne ya faru?" Tana kokarin bani amsa muka ga motar Nu'aymah ta tsaya agabanmu, Ya Nu'aym ne na gani bayan ya zuge glass fuskarsa ɗauke da murmushi, bansan dalili ba ganinsa kawai yasa naji ɓacin ran da nake ciki ya gushe, "Sannunku yan mata, ina zuwa?" Ya faɗa yana ɗaga mana gira cikin sigar  zolaya, dariya duk muka sa kafin Nu'aymah ta buɗe gaba ta shiga ni kuma na buɗe baya na shige...

Sai da Ya Nu'aym ya tada motar ya hau titi sannan ya juya yana kallon Nu'aymah yace, "Aymah why are you so Cool? Me yafaru ne?" Juyowa Aymah tayi tana kallona na haɗe rai tare da kauda kaina gefe, sai data sauke ajiyar zuciya sannan ta kallesa naji tace. "Ba komai Ya Nu'aym kawai na ɗan gaji ne". "Ehm..wai haka ne Janaam?" Ya tambaya yana kallona ta cikin madubi, murmushi na saki tare da cewa. "Eh tunda haka ta faɗa maka Ya Nu'aym, ina wuni?" "Lafiya kalau, ya lectures?" "Alhamdulillah". Na amsa masa ina kallon waje ta cikin glass ɗin motar dake gefena, daga haka babu wanda ya sake cewa komai har muka iso gidansu, har zan fita yai saurin dakatar dani yana cewa. "No bari na ajiyeki gida". Kasa yi masa musu nayi duk da bana son Ya Jameel ya ganeni saboda yawan ja mini kunne da yake yi akan shige masu da yake ganin kamar ina yawan yi. "Besty sai gobe ko?" Nu'aymah ta faɗa bayan ta fita tana ɗago mani hannu, Nima hannun na ɗaga mata sannan Ya Nu'aym ya ja motar yabar wajen.

Shiru kake ji ba wanda ya sake cewa wani abu tsakanina dashi kafin can ya Nu'aym yace. "Janaam in sha Allah gobe da safe zan bar ƙasar nan, kiyi haƙuri na saɓa alkawarin cewa zan baki kwanaki kiyi tunani akan soyayyata, hakan ya faru ne saboda matsa mini da su Abba keyi akan na koma hankalinsu zaifi kwanciya, bayan haka akwai ayukka masu tarin yawa dana baro daya kamata ace na koma ɗin duk da ba hakan naso ba". Shiru ya ɗanyi yana driven a hankali tamkar wanda baya so ya isa inda zai je kafin yaci gaba da cewa.

"Janaam ina so kifaɗa mini gaskiya idan har kina da ra'ayi akaina". Cikin jin kunya na saukar da kaina ƙasa ina tunanin amsar da zan bashi, idan har nace zuciyata bata son Ya Nu'aym to nayi ƙarya, sai dai ina tunanin ya yi wuri na amshi tayin soyayyarsa cikin kwana biyu har sai na gama fahimtarsa da sanin ko waye shi." "Please Janaam kice wani abu mana". Na ji ya sake faɗa haɗe dayin parking adai-dai lokacin da muka iso ƙofar gidanmu. Tsoron kar Ya Jameel ya rutsani yasa nayi saurin fitowa cikin motar ina cewa, "Na amince ya Nu'aym". Ina gama faɗar hakan cike da jin kunya na shige gida da gudu ina jin zuciyata na wani irin bugawa da sauri da sauri". 

Nu'aym kuwa Janaam na faɗin hakan ya rintse idanuwa yana yiwa Allah godiya, tabbas ranar yau na ɗaya daga cikin ranaku masu matukar muhimmanci a tarihin rayuwarsa da bazai iya mantawa da ita ba, kalamai ukun data furta nata amince dashi sun matukar sanyaya masa zuciya, kofar gidansu ya ƙurama idanuwa tamkar wanda ke jiran fitowar ta kafin ya saki murmushi ya ja motarsa yabar wajen.

******

"Umar Farouk wai lafiya tun safe daka dawo school kazo ka shige ɗaki ka rufe ƙofa baka fito ba? Me yake damun ka ne?" Mom dake tsaye bakin kofar ɗakin Umar Farouk tana bubbuga wa ta faɗa cike da damuwa, mayarta ta kusan bakwai kenan tana yi masa knocking amma bai buɗe ba, yanayin da yaji muryarta yasa shi tasowa ya buɗe kofar tare da juyawa ya koma ciki, "Umar Farouk lafiya kake?" Ta faɗa tana shigowa cikin ɗakin, sinne kai ya yi ƙasa don gani yake tamkar idan aka kalli fuskarsa za'a hango marin da Janaam tayi masa, a hankali yace, "Momy kaina ne yake ɗan yi mini ciwo amma is ok now na ji na samu sauƙi". "Are you sure Umar Farouk?"."Yes Momy yunwa dai nake ji bari na watso ruwa sai na fito naci abinci". Ya faɗa tare da barin wajen don baya son ta sake jefo masa wata tambayar, ruwa masu sanyi ya sakarwa kansa sosai har na tsawon minti biyar kafin yayi wankan ya ɗaura towel ya fito, tsaye yai gaban mirror yana ƙarewa kansa kallo, kyakkyawar fuskarsa zuwa murɗaɗɗun damatsan hannunsa, faffaɗan ƙirjinsa zuwa cikinsa dake nannade ya fidda wasu layoya, coily hair ɗinsa ya shafa yana sake ƙurawa fuskarsa idanuwa, da sauri ya rintse ido tunowa da marin da Janaam tayi masa yana sake jin saukarsa akan fuskarsa kamar lokacin, wata ƙara ya saki haɗe da duƙawa yana riƙe gashin kansa da hannu biyu tamkar zai cire sa, kamar ni wannan yarinyar zata mara kuma nakasa yin komai? Wacece ita? Ya faɗa cikin ransa yana jin zuciyarsa na sake yi masa zafi, tabbas ta taro wasa mai kyau tsakanin shi da ita, ya ji daɗin da ita ce ta fara buga wasar, don haka dole suci gaba da bugata har lokacin da ɗaya zai yi nasara tsakanin su. Jin Momy na kiransa daga palour ya sashi miƙewa yana faɗin, "Momy yanzu nan zan fito". 

Daƙyar ya iya tsayawa ya shafa mai ya samu kaya marasa nauyi ya saka, har ya ɗauki comb zai gyara sumar kansa sai kuma ya fasa ya ɗauki turare kawai ya fesa jikinsa sannan ya fice zuwa paloun, a can ya tadda abincin da Momy ta shirya masa kafin ya fito, zaunawa ya yi don sosai yake jin yunwa bazai iya jira ta dawo ta zuba masa ba, abincin ya buɗe ya zuba ya ci ya ƙoshi sannan ya koma ciki ya ɗauko key ɗin motar sa da wayar sa ya fice zuwa part ɗinta. Sai daya gaisheta sannan ya ce mata zai fita, addu'a tayi masa tana sauke ajiyar zuciya tare da jin daɗin fitar da zai yi, ko ba komai tasan zai ɗan wartsake idan ya haɗu da abokanansa, 

Umar Farouk ko daya fita lambar Felicia da Billy  yan matansa ya kira su zo su rakasa buga table tennis da yake zuwa yi duk mare ce ko kuma basket Ball, cikin mintuna biyar sai gasu sun iso ko wace taci gayu a tunanin ta ita kaɗai ya kira, nan fa suka shiga kallon kallo da yan harare-harare tsakaninsu, Umar Farouk bai bi ta kansu ba ya buɗe gaban motar da sauri Billy dake kusa ta shige, dole Felicia ta buɗe baya ta zauna tana rufe ƙofar da ƙarfi, shi kuma ya tayar da motar yabar wajen ba tare daya cewa ɗaya daga cikinsu ko uffan ba.

*******

Fitowa ta wanka kenan naga wayata dake kan standing mirror na haske da yake a silent na sakata, ƙarasowa nayi na ɗauka ina zaunawa gefen katifata haɗe da ɗaga kiran duk da sabuwar lambace na kara a kunnena. "Amincin Allah ya tabbata agareki matata". Naji an faɗa cikin wata irin sanyayyar murya mai cike da natsuwa, wadda ta tabbatar mini da cewa Ya Nu'aym ne, murmushi nayi haɗe da cewa. "Tare dakai ya Nu'aym, ya ka isa gida ɗazu?" "Lafiya ƙalau kyakkyawata, Allah yasa ban tasheki bacci ba?" "Ko ɗaya, idan ma kayi hakan to girmanka ne." "Godiya nake yi, dama nakira naji muryarki ko zan samu nayi bacci mai daɗi, baccin da nake da tabbacin daga shi bazan koma yin bacci mai daɗi ba kuma". "Saboda me ya Nu'aym?" Ya ɗan sauke ajiyar zuciya sannan naji yace, "saboda zanyi nesa da masoyiyata abar kauna ta, Janaam ni fa a yadda naso iyaye su shiga maganar mu kafin na tafi, son samu ma ace har aure an daura mana in ɗauke ki na tafi dake don samun cikakkiyar kulawarki, sai dai yanzu lokaci ya ƙure da bazan samu wannan damar ba, zan yi hakuri na fara renon soyayyaki tayi girma tare da rassa a zuciyarki har zuwa lokacin da zan sake dawowa, nasan a lokacin ma kun kammala karatu sai na shigo da karfina ayi komai a gama ko kuwa?" "Idan haka ka tsara Shikenan ba laifi, amma a son samu na mu samu cikakken lokacin da zamu fahimci juna, watanni basu fi takwas ba ya rage mu ƙare school, gashi nisa ya sanya katanga a tsakaninmu da baza mu samu damar kasancewa tare ba akoda yaushe, Ni ina ganin yayi wuri lokacin idan iyaye suka shiga maganar". "But amma hakan ya dace Janaam indai har da gaske muke son juna". "Haka ne, amma muna bukatar lokaci sosai domin yiwa soyayyar mu kyakkyawan ginin da bazai rushe ba agaba." "To Shikennan zan jira har wannan lokacin, amma ki kula mini da kanki, ki killace mini gangar jikinki ni kaɗai, ki bawa zuciyarki kyakkyawan tsaro wa ni kaɗai Janaam, ina sonki ina kuma jin kishi sosai da zan tafi na barki wasu mazan na kalle mini ke a makaranta, na baki amanar kaina Janaam don Allah kada ki barni". Murmushi nayi cike da jin daɗin kalamansa nace, "Ka dauka Janaam acikin makafi take karatu da idanuwansu baza su taɓa ganinta ba, haka kuma dukkansu guragu ne bazasu taɓa zuwa inda Janaam ɗinka take ba, zan kula maka da kaina har lokacin da zaka dawo in sha Allah". Wata irin ajiyar zuciya mai ƙarfi naji ya sauke haɗe da cewa, "har kinsa na ji sanyi, abu daya ya rage shine kimun alƙawarin bazaki sauya ni ba saboda bana kusa dake". Nayi dariya ina mamakin to wane irin sauyasa zanyi tunda babu wani namiji dake zuciyata face shi, na amsa amsa masa da cewa, "nayi maka alkawari ya Aym daga kai ba ƙari ba kuma canji". "Alhamdulillah nagode sosai Janaam, I will forever love you". "Me too". Na faɗa nima don tuni ya gama tsuma ni da daɗaɗan kalaman sa. Hira mukayi sosai don har ƙarfe sha biyu muna maƙale da juna, A ranar Ya Nu'aym bai barni ba sai daya gama sanyaya ko wace gaɓa ta jikina da salon soyayyarsa, ya kuma tabbatar mini shi ɗin cikakken masoyi ne da a shirye yake ya bani farin ciki na har abada, hakan yasa na miƙa masa dukkanin yarda da kuma soyayyata, na kuma amince ya ja ragamar rayuwata har zuwa lokacin da zamu kasance cikin inuwa ɗaya a matsayin miji da mata...

Tun da asubar fari wayar Ya Nu'aym ce ta tashe ni daga bacci, mirginawa nayi tare da miƙa hannuna a jikin socket na ciro wayar dana saka a chargy da zan kwanta jiya. Cikin magagin bacci na ɗaga kiran tare da kai wayar a kunnena nayi sallama, sautin muryarsa naji ya ce, "wake up kyakkyawata, me kike har yanzu baki tashi ba gashi na gama shiri zan tafi". "Da wuri haka Ya Nu'aym?" Na faɗa ina ware idanuwana daga baccin da nake tare da miƙewa zaune, murmushi Nu'aym ya saki jin abinda ta faɗa yana cewa, "Morning kin tashi lafiya?" "Lafiya ƙalau kai fa?" "Ehhh to alhamdulillah zance don nasha mafarkanki har ba iyaka jiya, ciki kuwa hadda na munyi aure kin haifa mini kyawawan yara masu kama dake." Cikin jin kunya na yaye bedsheets ɗin dana lulluɓa dashi na sauko da ƙafafuwana ƙasan katifata ina cewa, "Kai ya Nu'aym!" "Kai ya Nu'aym." Shima ya faɗa yana kwaikwayon muryata tare dasa dariya, nima dariyar nayi kafin na miƙe ina cewa. "Bara nayi sallah sai muyi waya". Cike da amsa umurnina ya katse kiran ni kuma na shige toilet na ɗauro arwala na fito na saka hijabina tare da shimfida abun sallah na tayar, ko dana gama ban bi takan wayata ba har sai da nayi azkhar ɗina na kammala na gyara ɗakina, lokacin kusan ƙarfe bakwai da wani abu, na nufi ɗakin Mamah ina buɗe wayata, message ɗinsa ne na gani har guda biyu sun shigo, na farko na fara buɗewa na karanta, ɗauke yake da tarin kalamai na so da ƙauna da suka jefani a cikin shauƙi marar misaltuwa, na biyun kuma sake jaddada mani irin kewata da zai yi yake haɗe da yi mini bankwana, nan take nima na ji cewa tabbas zanyi kewarsa duk da ba wani shaƙuwa muka yi dashi ba. Text message na rubuta masa nima ina mai yi masa addu'a tare da fatan Allah ya saukesa lafiya sannan na tura ina sauke ajiyar zuciya.

Da ma zaune na isko Mamah tana karatun alkur'ani na zauna zaman jiran ta ƙarasa, tana kammalawa ta ɗago kai tana cewa. "Janaam har kin tashi?" "Na tashi Mamah ina kwana, an tashi lafiya?" Tana rufe alƙur'anin ta amsa mini da "lafiya ƙalau Janam , halan yau ba school?" "Akwai amma sai zuwa ƙarfe sha biyu". "Allah ya kaimu". Mamah ta faɗa tare da miƙewa ta nufi kitchen, ni kuma tsayawa nayi na fara gyara mata ɗakinta na share na goge sannan na dawo palour shima na gyara shi na goge na turara turaren wuta na ɗan fesa room freshener yadda ƙamshin zai yi irin daɗin da Ya Jameel ke so, don sam baya son shigowa yaji ƙamshin turaren wuta da hayaƙi na tashi. Kitchen na wuce na samu Mamah na riƙa mata aikin da take yi muka ƙarasa haɗa breakfast ɗin a tare, bayan mun gama ta wuce ɗaki ta yi wanka ni kuma na kwashi abincin na kai dining na jere na sake dawo kitchen na gyara inda muka yi aikin na wanke kayan da muka ɓata, sai da naga yayi Mani tas yadda nake buƙata sannan na fito na wuce ɗakina nima na shiga wanka.

Nu'aym kuwa bai ga message ɗin Janaam ba sai da ya shiga jirgi yana ƙoƙarin tashi, sosai ya ji daɗi kafin a gurguje ya tura mata da,  _"thank you kyakkyawata, zanyi kewarki sosai, Please ki kula mini da kanki". _

Muna breakfast saƙon Nu'aym ya shigo, da yake wayar na a hannuna nayi saurin buɗewa na karanta, murmushi na saki bayan gama karanta sakon sannan na ajiye wayar na maida hankali ga cin abincin da nake yi, amma fa zuciya ta kasa daina tunani haɗe da hango fuskar Ya Nu'aym yana mini murmushi, Allah ya sani tsakanin jiya da yau ya shayar dani madarar ƙauna sannan ya tsuma ni da salon zazzafar soyayyarsa ta yadda bansan lokacin da nima na kamu da soyayyarsa ba.

******

Kallonsa Momy keyi tun daga sama har ƙasa ganin shigar dake jikinsa, kuma a hakan shirin zuwa makaranta ne yayi yazo ya faɗa mata ya tafi, girgiza kai tayi kafin tace. "Umar Farouk amma dai bada wannan shigar zaka tafi makarantar ba ko?" Kallon kansa yai sama da ƙasa shima, saye yake cikin gajeren wando da amless ɗin riga na kamfanin Puma, sai wata irin rafkekiyar sarƙa daya saka a wuyansa, a gefen aljihun wandonsa kuma ya soka handkerchief a ciki, ga wata sarƙa mai manyan duwatsu daya saka a hannayensa, sai kuma jaka mai dogon hannu daya ratayo ta wuyansa zuwa ƙarƙashin kafaɗa, sai yan kunnaye daya saka a kunnuwansa da wani kyalle daya daura a saman kansa daya sha wani kalar aski dasu Felicia suka rakasa akayi masa jiya, snickers ne a ƙafafuwansa fuskarsa tasha baƙin glass, kallo ɗaya zaka yi masa ka gano babu mutunci a tattare dashi ga duk wanda ya shiga gabansa yau, murmushi ya saki ganin yadda Momy ta haɗe rai tana jefo masa tambayar haɗe da cewa. "Menene laifin shiga ta Momy? Na rufe inda ya zama dole na rufe a jikina so me zai hanani fita haka?" "Haba Umar Farouk! Kai baka rabuwa da abinda zaka janyo mini magana ne? Ka fa san halin Dadynka idan ya ganka da wannan shigar ba lallai ya ƙyalesa ba, idan tani ce wannan ba abun damuwa bane, amma surutun da zai yimaka ne kasan bazai mun daɗi a rai ba". Rungumeta yai yana dariya haɗe da cewa. "Momy ƙyalesa, ki nemi kaɗa kawai ki toshe kunnuwanki, in da sabo kuma ni na saba da faɗan sa, so bazai ɓata mun rai ba ko da ya ganni ya yi mun faɗan". "Ka tabbata?" Momy ta faɗa tana kallonsa don duniya ba abinda ta tsana sama da ɓacin ransa, yai mata murmushi yana kada mata kai alamun tabbatar mata da hakan, addu'a tayi masa Allah ya tsare sannan ya fice, jakar dake jikinsa ya buɗe ya ciro key ɗin motar Dady sabuwa daya ɗauko ba tare da Momy ta sani ba, mai gadi yakira yasa ya cire rigar dake jikin motar, ba tada wata datti don shekaran jiya aka kawo masa ita ya buɗe ya shiga sannan ya tayar, sai daya bata wuta sosai kafin yai wani irin reverse da ƙarfi, dai-dai lokacin Dady da fitowarsa wanka kenan Momy na taimaka masa yana gyarawa yaji ƙarar tada mota da ƙarfi hade da yin reverse, da sauri ya fito Momy na biye dashi gabanta na faɗuwa, suna kawowa Umar Farouk na jan motar da karfi, cikin ɗaga murya Dady ya shiga cewa mai gadi ya rufe masa gate amma inaa.. kafin mai gadi yakai ga rufewa har Umar Farouk ya fice aguje, cikin ɓacin rai Dady ya juyo yana kallon Momy tare da nuna gefen da sabuwar motarsa take ajiye daba komai wajen sai rigarta a ƙasa yana cewa. "Kin gani ko? Yaron nan sam baya da hankali, sabuwar motar tawa da aka kawo shekaran jiya zai ɗauka ya tafi da ita wajen shashancinsa? Har ya akayi yaga makullan motar ya ɗauka kuma baki hana shi ba?" Shiru Momy tayi haɗe da sadda kai ƙasa ba tare data ce komai ba don ita kanta bata san lokacin daya ɗauki makullan motar ba, tsawar da Dady ya daka mata ta sa ta ɗagowa a ɗan zabure tana kallonsa, "ba dake nake magana ba?" Ya sake tambayarta ransa a ɓace, ganin mai gadi na kallon su yasa Momy juyawa ta koma ciki ya yi saurin bi bayanta yana cewa, "Au renin har ya kai haka ina magana kina tafiya? wato ke da ɗanki na fahimci so kuke yi ku maida ni mahaukaci acikin gidan nan ko?" "Haba Alhaji wace irin magana ce kakeyi haka fisabilillahi? Shin wai yaron na ba ɗanka bane da zaka ce bazai yi iko da abinka ba? Menene don ya dauki motarka ɗanka ne fa? Kuma tunda kaga ya ɗauki motar ina ga tashi ta samu matsala ne". "Oh k! Na fahimci da saninki kenan yai haka? To wallahi daga ke har shi na baku awa biyu kacal ya dawo mini da motar nan ko ku haɗu da fushi na da baku taɓa gani ba". Yana gama faɗar hakan ya juya ya fice daga gidan ba tare daya bi takan breakfast ɗin data haɗa masa ba, so take yi ta dakatar dashi amma yaƙi saurarenta, ranta a ɓace tace, "menene fisabilillahi don ya ɗauki motarsa, idan bai dauka ba to tawa yake so yaje ya dauka? Mtss.. Allah ni bana son wannan halin da kake wa yaron nan ko kaɗan". Tayi maganar tamkar mai yi da wani kafin ta wuce ɗaki ta ɗauki wayarta ta shiga laluben lambarsa.

Umar Farouk kuwa yana kawowa bakin gate ɗin shigowa makaranta ya hango motar Nu'aymah a gaba, sai data shiga sannan ya shigo shima yai saurin jerawa da motarta haɗe dayin horn yana sauke glass, kamar ance Nu'aymah ta juyo idanuwanta suka sauka akan Umar Farouk ya sakar mata wani shu'umin murmushi daya saka zuciyarta kaɗawa, hannu ya ɗaga mata yana faɗin. "Hi Aymah Good morning". With so much happiness Nu'aymah ta rage taka motar tana cewa, "Morning Umar Farouk, how are you doing?". Ya amsa mata da "Fine", sai daya kalli gabansa da yake tuƙi yana sake riƙe steering wheel ɗin motar kafin ya juyo ya kalleta yace, "You look so cute". "You too looking so beautiful Umar Farouk ". Nu'aymah ta faɗa cikin rawar kai da wani maɗaukakin farin ciki, Janaam kuwa dauke kai tayi cike da takaici da ganin Nu'aymah zata ɓata masu lokaci su makara shiga class har azo afara lecture bada su ba...

Murmushi Umar Farouk ya saki haɗe da cewa. "Friends?" yana miƙoma Nu'aymah hannu ta jikin motarsa, Nu'aymah tayi dariya haɗe da cewa, "Are you kidding me?" Umar Farouk ya amsa da "No can we be friends?" Dariya ta sake yi tana sake riƙe steering motar tace. "Yeah why not?" Tayi maganar cike da farinciki tana miƙo masa hannu kamar zasu tafa suka sa dariya. Gaba Umar Farouk yai yana jin daɗin yadda yaga Janaam ta cika tayi fam saboda ɓata masu lokaci da yai, ita ko Nu'aymah ji tayi tamkar an gafarta mata, ganin abinda ya faru takeyi tamkar a mafarki, wai Umar Farouk ne da kansa zai ce su zama abokai? Wow! wace irin rana ce yau mai sa'a ta taka? Ta tambayi kanta cike da jin daɗi tana cewa Janaam, "Ai na faɗa maki he's very nice person besty baki yadda ba, don Allah duba kiga abinda kika yi masa jiya amma duk da yasan tare nake dake bai kullace ki arai ba ya tsaya munayi magana, gaskiya ki cire wannan tsanar da kika yimasa don abinda ya faru jiya tsakanin ku kece mai laifi kuma baki kyauta ba".  Kauda kai nayi ba tare dana tanka mata ba har muka iso department ɗin mu, kai tsaye class muka shiga saboda har anfara lecture zuciyata sai ƙuna takeyi akan wulakancin da Nu'aymah ta yimun.

Kamar yadda yake a ƙa'idan ce awanni biyu ake ɗauka ana lecture kafin a gama koma sama ga haka, kasancewar ba muda wata lecture a gaba yasa a wannan lecture ɗin sai da muka buge kusan awa uku munayi, malamin irin lecturers ɗin nan ne masu tsanani da ba ko yaushe suke da time ba na zuwa karantar da ɗalibbai saboda wasu uzurukka na rayuwa, sai dai suna ba lokacin da suka samu na karantar da ɗalibban muhimmanci sosai. Shi yasa babbar matsalar malamin shine attendance, matukar ba kada 75% na attendance ɗinsa to baza ka taɓa passing course ɗinsa ba, yau ma yana gama lecture yasa a dauki attendance akai masa a mota bayan ya kidaya mutum ko nawa ne, Umar Farouk ya fiddo takarda ya fara rubuta sunansa duk da ko ba shi ne c.rep ɗin mu ba, ɗaya bayan ɗaya ya riƙa miƙowa ana rubuta sunaye, yana zuwa kaina ya tsallake, banza nayi masa da niyar idan ya gama zan karɓa na rubuta sunana ga wanda ya rubuta sunansa na ƙarshe, ba tare dana makare ba na karshe na gama rubuta sunansa ya wafce takardar, kafin na yunƙura nake na karɓa a hannunsa ɗin na rubuta sunana har yaje ya kaima malamin dake zaune cikin mota yana jira takardar, yana bashi kuma ya tayar da motarsa ya tafi, a bakin kofa mukayi clashing da Umar Farouk nayi folding hannaye na akan kirji cike da ɓacin rai ina kallonsa, wani shu'umin murmushi ya saki yana yi kamar bai ganeni ba tare da raɓawa ta gefe na ya wuce abunsa, kwalla na ji sun cika mani ido nayi saurin gogewa don bana son ya gani reni ya shiga tsakanin mu, kasa komawa cikin class ɗin nayi jin ihu da suke yi ana tafawa Umar Faruk tare da kambama wankansa da sam baya da maraba dana yan iska a idanuwa na, Nu'aymah kuwa tuni naji yana sanar dasu itace best friend dinsa a kaf faɗin makarantar kar wanda yayi kokarin ɓata mata rai domin hakan zai sa a haɗu da fushinsa, juyawa nayi na kalli Nu'aymah sai wani farin ciki take yi, murmushin takaici na saki kafin na koma na dauko handbag dina na fito daga ajin, don naga abun nata tamkar tana neman zaƙewa sai kace ta manta waye shi, da sauri na ji ta biyo bayana tana faɗin. "Janaam wait ina zaki je kuma?" Cak na tsaya ina kallonta ta cikin niƙab cike da takaici kafin nace, "Ina zan je kike tambaya besty? Wai me ya sami kanki ne? Umar Farouk ne fa da babu wanda bai san irin tsagerancinsa da rashin mutuncinsa ba acikin makarantar nan! Shine zaki ƙulla abota dashi har kina wani washe baki a gabansa? Kin manta da wulakancin da yayi maki a tsakiyar filin makarantar nan har zaki zo ki wani biye masa, Gaskiya kin bani kunya besty". Hannuna ta riƙo haɗe da cewa, "Oh my God! Besty me yasa abu baya wucewa a wajen ki ne? Ya fa bani hakuri don me zan riƙesa arai? Sannan kuma ai jiya agaban mutane kika maresa kema amma kina gani bai riƙeki a rai ba, don..." Saurin dakatar da ita nayi ina ɗaga mata hannu haɗe da cewa. "Ya isa haka Nu'aymah, ai ina ga ba wani abun zamuyi ba yanzu tunda mun gama lecture ko? To sai kizo mu tafi gida ni bazan iya kallon wannan kayan haushin ba?" "Shikenan na ji, amma Please ki saki ranki". Nu'aymah ta faɗa tare da riƙo hannuna muka nufi wajen motar ta muka shiga ta tayar muka wuce, bamu kai ga ƙarasa fita ba wayarta dake saman steering wheel ɗin motar tayi ƙara, "Please besty duba ki gani waye?" Ta faɗa ba tare data kalleni ba, ba musu n mika hannu na ɗauko wayar, *MY DREAM* naga an rubuta a jikin screen ɗin na zaro idanuwa haɗe da ɗago kai na kalleta ina miƙa mata wayar nake cewa, "Your dream! Yaushe kika fara soyayya ban sani ba besty?" Hannu ta ɗaga mani tana dariya bayan ta kai wayar a kunne, "Hello". Ban ji me aka faɗa ba acan cikin wayar ba bayan sakanni da ɗaga warta sai gani nayi tayi parking gefe tare da cire wayar a kunnenta. Tsareta ɗin da taga nayi da idanuwa yasa tayi murmushi tana cewa. "Kai Besty! Wannan kallon fa? Sorry bani mintuna biyar ya karaso muyi sallama". "Wai waye Your dream ɗin naki? Zai shigo ne ko dama a makarantar nan yake?" Dariya ta saki tana kwantar da kanta a jikin seat ɗin motar kafin tace, "Umar Farouk ne fa, tun ranar daya kirani nayi saving ɗin number sa da wannan sunan, shine my dream man". Buɗe motar nayi da niyar fita sai gashi yayi parking dai-dai ta gefen da nake, rasa yanda zanyi nayi saboda tsananin ɓacin rai sai dai kawai na kawar da kaina, yana dariyar da nake da tabbacin yana yi ne don ya ɓata mini rai yace, "Haba Aymah waya faɗa miki haka ake abota, tafiya ba sallama!" Dariya tayi kafin tace. "Am sorry zan kiyaye yin haka gaba". Felicia dake gaban motar sa tayi tamkar zata fashe don takaici, wannan karon ba ita kaɗai ba gaba-daya yan matan nasa dake cikin motar daya ɗauko ji suke yi tamkar su fita su rufe Nu'aymah da duka saboda ganin ogan su ya fara maida hankalinsa kanta, a tunaninsu son ta yake yi ko kuma soyayya suke, motarsa ya ja yana ɗaga mata hannuhade da cewa. "Bye". Ta amsa da "Bye Farouk". Sannan ta ja motar ta muka fice, kasa jurewa nayi sai dana kalleta cikin ɓacin rai nace. "I think dole mu raba hanya dake Nu'aymah matukar zaki na yin haka dashi idan muna tare saboda bazan iya ɓata lokuta na masu matuƙar muhimmanci ba ina jiran ki akansa ba wallahi". "Ya Allah, ni kam na rasa me Umar Farouk ya tsare maki Besty, yanzu wannan yar tsayawar da muka yi har ya yi maki abinda ya ɓata maki rai? To koyi hakuri kin ji". Ta faɗa tana juyowa haɗe da kallona, harara kawai na maka mata na dauke kai don bansan kuma me zan sake cewa ba tunda ta rufe baki na ta bani hakuri. 

Umar Farouk kuwa tsabar farin ciki kiɗa ya ƙure a motarsa yana jin daɗin yadda yau ya ɓakanta ran Janaam, duk da bai ga fuskarta ba idanuwanta kaɗai sun tabbatar masa da saƙonsa ya isa yadda yake buƙata, don haka kai tsaye wata restaurant ya wuce dasu ya siya masu abinci suka ci, tsabar farin ciki yasa ko wacensu ta ɗauki duk abinda take so a ɓangaren snacks da drinks aka sa musu a leda ya biya sannan suka fito, kuɗi ya rarraba masu ko wacensu ta kama hanyarta shi kuma ya shiga motarsa ya tayar yabar wajen aguje. 

Ko daya iso gida a harabar gidan hango Momy tsaye, tayi kiransa a waya har ba adadi bai ɗaga ba gabaɗaya hankalinta ya tashi, abokinsa Ridwan kuma ta kira sa ta tambayesa ina Umar Farouk ya sheda mata cewa shi yayi tafiya kwana biyu bai shiga makarantar ba basa tar don ko waya basu yi ba, tsoronta ɗaya kar wani abu ya samesa tunda taga yadda ya fita aguje da motar.

Yana shigowa cikin gidan ta sauke ajiyar zuciya, wajenta ya nufa bayan ya yi parking ya kashe motar ya fito, "Momy lafiya?" Ya faɗa ganinta a waje tamkar mai jiran tsammani, ta sauke ajiyar zuciya haɗe da cewa, "ina ka shiga Umar Farouk ina ta kiranka baka ɗaga ba duk kabi ka ɗaga mini hankali?" "Haba Momy, nifa ba yaro bane ki daina damuwa haka saboda ni Please, kiyi hakuri nabar wayar ne a mota". "To mu shiga ciki ka samu kaci abinci muyi magana". Ta  faɗa tana kamo hannunsa suka shiga daga ciki, a palour suka zauna Umar Farouk na cewa "Momy a ƙoshe nake mun biya restaurant ni dasu Billy mun ci abinci, mu dai yi maganar kawai, me yake faruwa?" Cikin sigar lallashi Momy ta fara magana tana cewa. "Farouk me yasa ka ɗaukarwa Dadynka mota?". Yarfa hannayensa biyu ya yiwa a gaba haɗe da cewa, "Oh my God! yanzu Momy don na ɗauki motar Dady wani abune? Menene aciki ni fa dansa ne, don wa yake siyen motar ko tara kuɗin ba don mu ba?" Momy ta sauke ajiyar zuciya tana cewa. "Nima dai haka na gani, amma tunda baya so kadena ko kuma ka riƙa tambayarsa idan zaka ɗauka, yanzu ba don Allah ya taimaka ka dawo gidannan dawuri ba haka zai mana cin mutumci daga ni har kai acikin gidan nan don cewa yai ya bani awa uku na faɗa maka kadawo masa da motarsa". "To ya yi Momy, ga key ɗinsa nan, dama na ɗauka motar zata ɗauki hankali, but babu ma wanda ya damu da ita ga shi nan na ajiye". Ya faɗa cikin ɓacin rai yana ɗora key ɗin motar a saman center table dake tsakiyar paloun tare da miƙewa ya fice daga paloun, yana jin takaicin abinda Dady keyi masa tamkar ba shine ya haifesa ba, kullum cikin yi masa faɗa yake da hantararsa ko gajiya baya yi, wannan abun na matukar taɓa masa ziciya shi yasa yafi son Momy a kansa...

Ni da Nu'aymah kuwa har muka iso gida babu wanda ya sake cewa wani abu har sai data ajiye ni gida, bayan na fito cikin motar ta kalleni  murmushi kwance akan fuskarta ta ce, "Karki manta dai an ɗaga lecture ɗin gobe 4-6 zamu yi ta,  don Allah kada ki taushe hannu." Nayi rolling eyes ɗina tare da sauke su kanta sannan nace. "Shikenan amma dai sai nayi sallah la'asar tukuna zan fito". Bata ce komai ba ta tada motarta tayi reverse tabar wajen ni kuma na shige cikin gida.

A palour na tadda Mamah zaune tana gyaran alayyahu nayi mata sannu da gida sannan na wuce ɗaki, watsa ruwa na fara yi kafin na fito nasa ƙananan kaya na shan iska na samu Mamah a falo na karɓar mata aiki ina yi muna fira, bayan na gama muka shiga kitchen tare, sinasir zata yi, haɗinsa ta fara ni kuma na soma haɗa miyar, Cikin hikima take sake koyar dani salon yadda ake girke-girke don kuwa Mamah ba daga baya ba in dai wajen iya girki ne tare da bashi muhimmanci, zan iya cewa tun ina da shekara takwas take shiga dani kitchen tana koya mini girki kuma har yau bata dena ba, a cewar ta iya girki shine mace kuma yana da wani kaso mai girma acikin rayuwar auratayya, haka ma tsafta da iya magana, a duk lokacin da muke aiki da ita to irin wuɗannan nasihohin da dabarun zaman gidan aure sune firarmu da ita, a matsayinta na uwa bata ɓoye mini komai kuma bata barin kunya ta shiga tsakanina da ita in dai ta wannan fannin ne, a cewar ta nice madubinta aduniya da idan nayi abu kai tsaye za'a tuno da ita ko kuma a ambaceta.

Ba mu muka gama aikin ba sai kusan ƙarfe biyu, a gurguje na shiga dakina na shiga toilet na ɗauro arwala nayi sallah, bacci nake ji sosai don haka na haye kan katifata, kafin kace me tuni baccin ya yi awon gaba dani, bani na tashi daga daddaɗan baccin da nake yi ba sai wucewar ƙarfe huɗu da rabi na marece, shi ma Mamah ce ta shigo ta tasheni tana faɗin."Wannan wane irin bacci ne haka da bazai barki ki tashi ki gaida ubangijinki ba, haba ace har an gama salloli bawa na kwance yana baccin asarar? Wannan abu ai yayi yawa". Mirginawa nayi ina sake juyawa daga kwancen da nake nace. "Kai Mamah baccin ne yayi mun daɗi fa wallahi". "To ai shikennan kije sai kiyta baccin na kyaleki sai kici gaba tunda bazaki tashi ba". Ta faɗa da ɗan ɓacin rai wanda hakan yasa na buɗe idanuwana a hankali ina tashi zaune tare dayin wata iri doguwar miƙa ina cewa, "Allah yahuci zuciyar ranki shi daɗe Hajiya Mamah, Allah ya baki haƙuri na tashi". "Ai na zata baza ki tashi ɗin ba ne naje na haɗoki da yayanki". Ina sauko da ƙafafuwana ƙasa nace, "Ni na isa ma! Bari kiga yanzun nan ma kuwa zan tashi". Na ƙare zancen ina miƙewa tare da shigewa toilet, sai da Mamah taga na kabbarta sallah sannan ta fice daga ɗakin, bayan na kammala na gyara katifata sannan na fito, a falo na samesu ita da Ya Jameel suna jiran fitowata muyi lunch, na ce "Mamah barka da wuni". "Barka Janaam har an gama sallar?" Bance komai ba shima ya Jameel na gaishesa, yana latsar wayarsa ya amsa mini da "Lafiya ƙalau Auta ya karatu?". "Alhamdulillah". Na bashi amsa ina ƙoƙarin serving dinsu sinasir ɗin da muka yi ni da Mamah, ƙwaya ɗaya na sakawa ya Jameel yace ya ishe sa, miya na ɗiba mishi a ɗan ƙaramin bowl na ajiye mashi a gabansa, haka ma Mahmah itama sannan na jawo kujerar dake kusa dani na zauna nima na zuba ma kaina na soma ci, ko rabin ƙwaya ɗaya ya Jameel bai ci ba na sinasir ɗin naga ya ture yana faɗin. "Mamah ni dai bana son wannan abun". Yai maganar yana ture plate ɗin gefe, kallonsa tayi kafin tace, "Wai kai kam har sai yaushe zaka dena tarar cin wasu abubuwa?, mutum kenan yace baya cin wannan baya cin wancan sai kace mace mai tsohon ciki? Shi yasa na damu da kayi aure ko na samu na huta da tsirfan nan taka" "To Mamah wannan abun ne shi ba masa ba shi ba wainar fulawa ba, ni dai sam bai mun ba". "Kai dai kace kawai bai ma ba, amma in dai baka haɗashi da masa ba tofa karka haɗashi da wainar fulawa, Janaam sai ki tashi ki sama mashi wani abun da zai ci idan kin gama". "A'a zan je na siya a waje Mamah, kawai tabar shi yaushe ta dawo makaranta akwai gajiya tare da ita". "Wace gajiya yarinyar data sha bacci yanzunnan ta tashi, kana ji ma ko Sallah sai yanzu tayi".

Saurin miƙewa nayi don bana son Mamah ta hau yin mita na makarar da nayi wajen sallah na nufi kitchen ina cewa. "Just a minute Ya Jameel yanzunnan zan kawo ma wani abincin".  Na shige da sauri tare ƙoƙarin kunna gas, tunanin me zan dafa mishi da zai nina da sauri na soma yi, "Yes". Na faɗa ina ciro indomie ƙwaya ɗaya mai ɗan girma, tukuna na ɗora na zuba ruwa aciki sannan na bude fridge na ciro kifi na wanke, duk abinda zan nema sai dana haɗa waje ɗaya sannan na soma aikina, nan take gidan ya karaɗe da ƙamshi cikin mintinan da basu gaza goma ba na kammala na juye a plate na kawo masa.

"Yawwa auta sannu da ƙoƙari, yanzu Kinga wannan zanci na koshi har sai naji ba daɗi". Na saka dariya haɗe da cewa. "A'a Ya Jameel har sai dai ka barshi, ina zancen sai ka ji ba daɗi in har zaka iya ci?" "Lallai kam, faɗa masa". Mamah ta faɗa tana dariya itama, spoon na farko daya kai abakinsa naga ya wani yatsine fuska, haɗe rai nayi don nasan dai girkina yayi daɗi, kallona ya yai yana haɗiye lomar daya kai cikin bakinsa kafin yace. "Wannan wane kalar girki ne haka Janaam mai shegen daɗi". Nayi saurin sauke ajiyar zuciya ina dariya haɗe da cewa. "Ni dai nasan babu ta yadda za'a yi kace girkina nan bai yi daɗi ba duk wannan uban ƙamshin da yake zubawa". Mamah na dariya ta ce, "Ai ƙamshi ba shine daɗin girki ba Janaam, ni na ma ɗauka kwaɓa kika yi masa daya ɓata fuska haka". Ya Jameel yace. "Ai Mamah indai Janaam renonki ce babu ta yadda za'a yi takasa iya girki, shi yasa nake tunanin matar da zan aura dole sai tazo wajen ki tayi course ɗin girki na wata biyar kafin na yarda a ɗaura auren". Dariya muka sa ni da Mamah na miƙe naje bayansa na tsaya ina cewa. "Mamah bari nayi masa waigi ta baya kada ya faɗi don Allah wannan sanyi ne yake yi". "Mako ɗin ba komai sanyin ne". Ya faɗa yana sake kai indomie ɗin abaki, Nan ma dariya muka sake sawa cike da farinciki. A kullum rayuwar da nake yi tare da ahalina kenan ta farin ciki da walwala suna masu nuna mini ƙauna da soyayya, a tashina ban san wani abu hantara ko tsangwama ba awajen su, ko laifi nayi sai dai su zauna suyi mini nasiha, sai sunga abun na buƙatar jan kunne sosai za kaga sun zauna suna yi mini faɗa, ni kuma ina kiyayewa ba kasafai nafiye yin laifin da har zai kai suyi mini faɗa ba balle duka

Da daddare bayan na kammala komai munyi sai da safe da Mamah na kwanta ina ƙoƙarin saka wayata a caji sai ga kira na gani da sabuwar number ta ƙasar waje, ina gani nasan Nu'aym ne, ban ɗaga kiran ba har sai dana bari ya tsinke wani ya sake shigowa sannan na ɗaga a karo na uku. Sautin sanyayyar ajiyar zuciya na ji yayi daga cikin wayar kafin yace. "Har kin sa na fara tunanin sake yin wani booking gobe na dawo Nigeria da baki ɗaga wayar ba, ya kike kyakkyawata?" Nayi murmushi ina gyara kwanciyata yadda zan ji daɗin yin wayar haɗe da cewa, "Ina lafiya ya kuka isa?" "Ni da waye?" "Kai da zuciyata mana". Na faɗa ina murmushi haɗe da jin daɗin muryarsa, ya ce "Kin ganki ko? Har kinsa tsabar kishi na ji wani abu ya tsaya mini a wuya da kika fadi haka, yanzu sai kiyi ƙoƙari ki saukar mini dashi kafin ya shaƙeni yau nakasa yin bacci". "Taya kenan!" Na faɗa cike da son karin bayani akan kalamansa, "Kice kina sona da bakinki naji da kunnuwa na". "Ai tunda har kaga na amince maka to tabbas ina sonka, ko kana shakka akan haka ne". "Ehmmm to bazan ce a'a ba, amma zan ji daɗi sosai idan har na samu tabbacin haka daga bakinki, wannan zai kore mini fargabar da nake ciki cewa wani zai iya kwace mini ke". "To shikenan rufe kunnuwanka na faɗa maka". Dariya na ji ya saki haɗe da cewa, "Ranki shi daɗe anyi ba'a yi ba kenan, idan na rufe kunnuwana to taya zanji?" Cike da shauƙi na juya kwanciyata ina cewa, "zaka ji mana ko ka manta komai nawa naka ne, ni zan jiye maka da kunnuwana". "Na ƙi wayon". Ya faɗa a sakalce nayi murmushi haɗe da cewa, "Tom kabari zan kawo maka ziyara zan faɗa". "A ina kenan?" "A mafarki". "Me yasa baza'a faɗa yanzu naji ba?" "Kunyarka nake ji". "Iyyee kice akwai aiki agabana kafin nayi nasarar yakice wannan kunya da zata hana na samu tabbaci akan soyayya ta". "Ai ka riga ka samu tunda har na aminta dakai kuma na baka soyayyata, me yai saura kuma?". "A ɗaura mana aure na ganki acikin gidana, cikin dakina, a saman gado na kuma bisa ƙirjina, wannan shi yai saura tsakaninmu kyakkyawata, Kinga kuwa akwai sauran aiki a gabana". Nu'aym ya fa cikin wani irin sanyin murya, wata irin kunya ce naji ta rufeni da tasa na kasa cewa komai, haka yayita magana yana jana da fira amma na kasa cewa uffan, tun ina saurarensa har na dena saboda baccin da yai awon gaba dani....

Ta ɓangaren Nu'aym kuwa jin saukar lumfashinta a hankali ya tabbatar masa da tayi bacci, hakan yasa ya kashe wayar yana jin gabaɗaya jikinsa ya saki wata irin masifaffiyar soyayyarta na taso masa, bai ƙi jinin ace yau ya mallaki Janaam ba ta zamo mallakinsa, Yana jin wani irin kishi a kanta da baya tunanin zai juri wani ya raɓeta, shiyasa nan da 3month dole zai sake komawa don ya tabbatar da babu wani abirnin zuciyarta sai shi.

********

Washe gari misalin ƙarfe biyu Umar Farouk ya kira Nu'aymah, cikin jin daɗi ta ɗaga tana faɗin, "ɗan halak yanzu nake cewa bari na taɓoka na ji".  "Ki ji me?" "Ba komai". Nu'aymah ta faɗa gabanta na wani irin faɗuwa, sosai take son bayyanawa Umar Farouk soyayyarta amma wata zuciyarta na gargaɗinta akan haka, tsoronta ɗaya kada tazo ta faɗa a samu matsala ko gaisawar ma su dena yi. Jin tayi shiru ya sashi cewa. "Aymah zaku shigo school dawuri kuwa?" "Anya? Sai anyi sallar la'asar kasan an maida lecture din 4-6". Umar Farouk ya amsa da "Ok! to shikenan ba damuwa". Har zai kashe Nu'aymah da jin muryarsa kaɗai ke haifar mata da wata irin natsuwa haɗe da tsumammen farin ciki ta ce, "Ya akayi ne Umar Farouk? Idan kana bukatar hakan ni sai na shigo kafin lokacin, dama dai Janaam ce ta so mu bari sai anyi sallah". Murmushi Umar Farouk ya saki tare da cewa. "Hakan zai fi gaskiya, idan kuka ce sai anyi sallah ba lallai ne ku samu farkon darasin ba, anyway duk yadda kuka yi, sai mun haɗu". Ya faɗa tare da kashe wayar yana kwashewa da wata irin dariya, shi dama bawai son shigar su yakeyi da wuri ba, shi kansa ba zai shiga da wurin ba so kawai yake ya kuntatawa Janaam don yana da tabbacin Nu'aymah baza ta jirata ba, juya kwanciyarsa yai yaci gaba da baccinsa da yake yi hankali kwance.

Nu'aymah kuwa suna gama waya dashi ta kira Janaam kusan sau biyar bata ɗaga ba hakan yasa ta haƙura da kiran ta miƙe ta shiga wanka kasancewar lokacin har ƙarfe biyu da rabi tayi, ko data gama shiri karfe uku da kusan mintina bakwai ta fito tana ta zuba ƙamshi abunta, Ummi ta kalleta tace. "Nu'aymah ina zuwa haka?" Saboda ganin irin adon data chaɓa, murmushi Nu'aymah ta saki sannan tace, "Ummi nayi kyau ne?" Tana wani jujjuyawa gaban Ummi, Ummi ta taɓe baki tana cewa, "Nu'aymah bakya da kunya ko? Ni kike cewa haka bayan ina tambayarki ina zaki je baki bani amsa ba!" "Oh God! Kema fa Ummi kinsan babu inda zan je idan ba makaranta ba". "Au! shine kika zuba wannan uban kwalliyar?" Hugging ɗinta Nu'aymah tayi ta baya tana dariya take cewa, "Ni dai ki min addu'a karki saka na makara." "To a sauka lafiya, Allah ya tsare". "Amin Ummi." Nu'aymah ta faɗa tana gyara mayafin data saka ta nufi hanyar fita, da gudu Nihla ta bita abaya tana cewa, "Adda Nu'aymah don Allah in zo mu tafi?". "Ba yau ba Nihla sauri nake yi". Ta faɗa tana fiddo key ɗin motarta daga cikin jaka ta buɗe ta shiga ta tayar sannan tabar gidan, Nihla ko harara ta bita da ita har ta fice daga gidan sannan ta koma ciki tana ƙunƙuni.

Gidan su Janaam ta nufa da niyar ɗaukarta su wuce tayi parking a ƙofar gidan ta fito ta shiga ciki, da Mamah sukayi karo a palour cikin girmamawa da ladabi ta gaisheta, Mamah ta amsa tana yimata sannu da zuwa take cewa.

"Aikuwa kinga mutuniyar taki bata nan Yanzun nan na aiketa gidansu baffanta, halama har lokacin makarantar ya yi?" "Kusan haka Mamah, bana so ne mu makara, gashi ina ta kiran wayarta bata ɗaga ba,". "Ai kuwa ina ganin ta bar wayar a gida tana chargy ne". "To shikenan Mamah bari na tafi, kice mata na wuce." "To zata ji Allah yai maki albarka, gashi zaki wuce ko ruwa baki sha ba". Nu'aymah tayi murmushi sannan ta miƙe tana cewa, "Ba komai Mamah sai anjima". Mamah ta rakota har kofar gida tana sa mata albarka, sai da taga ta tafi sannan ta juya ta koma ciki tana yaba halin kirki na Nu'aymah tamkar ba yar masu kuɗi ba. Ko data isa school tsirarun mutane ne aciki kasancewar ba'a fiye saka lecture ɗin 4-6 ba, kai tsaye department dinsu ta nufa tana faman dube-duben inda zata hango Umar Farouk, sai dai ga alama ta fahimci kamar bai shigo ba, wuri ta samu tayi parking tare da ciro wayar ta. Kiranta daya shigo wayarsa shi ya tashe sa daga baccin da yake yi lokacin ƙarfe huɗu, cikin Muryar bacci ya ɗaga yace ,"Nu'aymah?" "Na'am, wai baka fito bane gani cikin school tun ɗazu ina jiranka". Ta faɗa cikin sigar shagwaɓa da bata san lokacin da ma tayi ba, tsaki yaɗan ja yana cewa, "wallahi bacci ne ya ɗauke ni, bani nan da mintuna kadan kina ganina". Daga haka ya kashe kiran ba tare daya jira cewar ta ba, wanka ya shiga ya fito ya shirya ya yi sallah anan ɗaki sannan ya ɗauki key ɗin motarsa da wayoyinsa ya nufi makarantar, tafe yake ya ƙure sautin disko dake tashi cikin motar yana bi yana rausaya kai har ya ƙaraso, yana zuwa bakin gate mai adai-daita sahu na ajiye Janaam zata sallamar sa, wani irin murmushi ya saki tare da rage tafiyarsa har sai da Janaam ta gama sallamar mai adai-daita ɗin ta nufi cikin makaranta sannan ya biyo bayanta, sai daya zo saiti da ita sannan ya zuge glass din motar yana yi mata wani irin kallo cike da shaƙiyanci kafin yace, "Ya dai yan mata? Yau ba'a samu lift ɗin bane? Ko da yake na manta motar bata tsoho bace ashe hanya ake rage miji da ita, sorry tunda kin iso, watakil da akan hanya ne muka haɗu zan yi tunani ko zan iya rage maki hanya nima, anya ma zan iya? Bye sai kin iso yan mata". Ya faɗa yana ɗage glass ɗin daya sauke tare da shiga cikin wasu ruwan sama da suka kwanta a gefe da ƙarfi duk suka ɓata mata jiki gabadaya, tamkar an dasa Janaam haka tayi tsaye wajen zuciyarta na tafasa tana ganin kamar hadin baki ne sukayi da Nu'aymah don su tozarta ta, inda Allah ya taimaketa kayan jikinta baƙaƙe ne ta yarfe hijabinta sannan ta ƙarasa cikin makarantar, idan tace wannan abun bai ɓata mata rai ba to tabbas tayi ƙarya, sai dai ta sani munduwa ɗaya bata amo ita kaɗai, so yake yi ta biye masa amma ta ɗauki alkawarin duk abinda zai yi mata bazata taɓa kulasa ɗin ba har ya gaji ya bari, kamar yadda bazata taɓa daina jin tsanarsa a zuciyarta ba in dai zai ci gaba da tozarta mutane haka.

Ko data iso bakin department ɗin su har malamin ya shiga, tana zuwa ya dakatar da ita waje ya hanata shiga, kamar za tayi kuka ta ciro wayarta ta turawa Nu'aymah sako akan tayi mata attendance, lokacin wayar na a hannun Umar Farouk don seat ɗaya suka zauna da Nu'aymah. Yana ganin sakon ya yi deleting ya kuma hana Nu'aymah da tayi yunkurin yi mata attendance ɗin bayan an tashi tayi mata.

Ransa fes suka fito hall ɗin da sukayi lecture suna tafe shi da Nu'aymah suna fira suna dariya, Nu'aymah na hango ni da sauri ta nufo wajena tana faɗin "Am sorry Besty nasan ni mai laifi ce agunki, wlh Umar Farouk ne yace na shigo da wuri akwai maganar da yake so muyi, kinga ma ko dana shigo ɗin bamu samu yin maganar ba, amma bari naje mu gama yanzun nan zan dawo". Nayi sauri ina ƙoƙarin danne zuciyata na ce. "Karki damu ba komai ni zan wuce ma yanzu, Please na tura maki sako ki yimin attendance kin samu yi mini ɗin kuwa?" Nu'aymah ta ciro wayarta ta shiga dubawa da alama bata ga sakon ba ta nuna mani wayar tana cewa. "Kinga wallahi bai shigo ba, amma kin san ko baki turo mini ba ai dole zanyi maki ko?" "A da kenan Besty kafin ki sauya banda yanzu". Na faɗa ina kokarin barin wajen, ko kadan bana so na faɗawa Nu'aymah magana marar daɗi akan alaƙarta da Umar Farouk don bamu samu zuwa tare ba kamar yadda muka saba, nasan laifin ba nata bane duka set up ɗin Umar Farouk ne, ya yi ne don ya ƙuntata mani, Nu'aymah naji ta riƙo hannuna tana cewa. "Meye haka besty, ya naga kayanki a jiƙe kuma kamar kina cikin ɓacin rai, lafiya dai ko?" "Ba komai". Na faɗa ina ƙoƙarin haɗiye takaicin dake raina, "To ki jirani naje yanzun nan na dawo sai mu tafi". "No jeki kawai, ni zan hau adai-daita." Na fada ina cire hannunta daga riƙon data jimun, "Haba besty ba dai fushi kika yi ba ko?" Nu'aymah ta faɗa fuskarta ɗauke da damuwa, ganin haka yasa na ɗan sassauta yanayin nawa haɗe da cewa, "ba wani fushi, bana so n takuraki Kinga bansani lokacin da zaku gama ba, kibari kawai na tafi". "Ni gaskiya a'a Besty don Allah ki jirani ba komawa sanyi ba indai ba fushi kika yi ba". Bana so ta dauki wani abu a ranta kawai sai nace ta tafi zan jira ta ɗin amma kada ta jima taga an kusa kiran sallar magrib, da sauri ta bar wajen na bita da kallo cike da tausayinta, na rasa me ta gani a jikin Umar Farouk da har take sonsa haka don ko maza zasu ƙare bana jin ni zan iya yi masa ko da kallon mutunci ne balle kuma na wata alaƙa, alaƙar ma wai ta soyayya..

Sai da nayi minti goma sha biyar a tsaye ina jiran dawowar Nu'aymah, jin shiru gashi har magrib ta kawo jiki ya sa na ɗauki waya na kirata, ringing ta yi tayi bata ɗaga ba har sai da rai na ya soma ɓaci sannan na ji can ta ɗaga. "Haba Nu'aymah idan baki tashi tafiya ba sai na wuce abina, magrib ke neman yi fa amma ace har yanzu muna cikin school bamu koma gida ba". Na faɗa raina a ɗan ɓace ina kashe wayata ba tare dana jira me zata ce ba, can sai gata tare da Umar Farouk na hango tafe, hararar ta nayi lokacin da suka ƙaraso ba tare dana damu da Umar Farouk dake wajen ba nace, "Allah da kin ƙara minti ɗaya sai dai ki isko nayi tafiyata". Nu'aymah tayi dariya tana bani haƙuri sannan ta zura key ɗin motar ta buɗe ta shiga ta zauna nima na zagaya na buɗe ɗaya gefen na shiga na zauna. "Good night Aymah". Na ji Umar Farouk daya leƙo ta jikin glass ɗin gefen ta ya faɗa yana barin wajen, na taɓe baki ina kauda kaina gefe har ta tayar da motar muka fara tafiya, wata ƙara motar ta fara yi da yasa Nu'aymah ta tsaya tana faɗin, "Innalillahi wa'inna ilaihirraji'un". "Me yafaru ne?" Na faɗa ina kallonta, sai data daki steering motar sannan tace, "Wallahi tayar motar mu tayi faci Janaam, gashi ba masu ƙara iska anan kusa, ya zamuyi kenan?" Ban kai ga bata amsa ba tana rufe baki Umar Farouk na kawowa saiti damu cikin tashi motar, tsayawa yai haɗe da cewa, "Aymah lafiya?" Ta amsa masa tana cewa, "Tayar motar nan ta gaba ta yi faci". Umar Farouk ya kalli ƙasan motar ta ɓangaren da yasa Felicia ta sace masa tayar Nu'aymah ɗin ya saki murmushi sannan ya ɗago kai yana cewa, "To yanzu ya za'a yi friendy? Zan rage maku hanya ne ko kuma na jaku acikin motar?" Nu'aymah tayi dariya haɗe da cewa, "Wane ka jamu aciki friendy? Bari kawai muzo kayi dropping ɗin mu gida in yaso zan Turo driven Abba ya dauki motar". "Yadai yi dropping naki gida ke kaɗai". Na faɗa ina buɗe gefen da nike na fita, cikin ɗan ɗaga murya na ji Umar Farouk yace, "Ungo na mashin ki bata Aymah dama nima banyi niyar ɗaukarta a motata ba". Ban san me Nu'aymah tace masa ba don tuni nayi gaba abina, ina fitowa bakin gate na tsaya ina jiran abun hawa duk da nasan zai ɗanyi wahala na samu saboda marece ya yi sosai, ina tsaye suka fito Umar Farouk ya yi parking yana sauke glass ɗin gefen Nu'aymah, na ɗauke kaina gefe duk da ina jin Nu'aymah na yimin magiya na shigo mu tafi amma nayi banza da ita, saboda dana shiga motarsa nafi so na koma gida a ƙafa, ina kallo ya tada motar sukayi tafiyarsu yana faman yi mini dariya, na ji wasu hawaye masu zafi sun cika mini ido don na ji ajikina shi ne yasa aka sace tayar motar Nu'aymah don kawai ya ƙuntata mini, saurin haɗiye hawayena nayi don bana so na zubar dasu a banza ga wanda bai san mutuncin kansa ba ma balle na wani. Ganin bazan samu abun hawa ba yasa na fara takawa da ƙafa zuwa gida, haka kuwa akayi tamkar hadin baki ban samu abun hawa ba har na iso gida a gajiye, sosai nake jin kaina tamkar ba ni ba saboda tsananin wahala, na samu daƙyar na fara yin sallah sannan nayi wanka na kwanta, ina ganin kiran Nu'aym amma na kasa ɗaga wa har ya tsinke, sake shigowa wani kiran yai amma saboda baccin yai mun yawa ina kallo na kasa ɗagaw har bacci ya yi awon gaba dani, bani na farka ba sai zuwa ƙarfe goma na dare, na wuce kitchen na ɗibo abinci Mamah na zaune a falo tayi mini sannu don tunda na shigo zata fara yi mini faɗa na faɗa mata ban samu abun hawa ba yau a ƙasa na dawo gida. Murmushi nayi kawai na soma cin abinci na ina kallon wata drama da Mamah ke yawan kallo da ake yi a Zee word, ina cin abincin Ya Jameel ya shigo, da alama shima a gajiye yake yadda naga ya faɗa kan kujera, gaida Mamah ya yi na gaishe sa nima sannan yace, "Mamah yau nasha wahala sosai, amma alhamdulillah an samu abinda ake buƙata, zuwa wani sati ina sa ran zan buɗe shagona in sha Allah". Mamah ta amsa mashi da cewa, "Kai ma sha Allah, Nasrun Minallah Allah ya sanya maka albarka a ciki kuma yasa abuɗe cikin nasara da alkhairi, yau kam anko kuka yi kai da ƙanwar ka". Sai daya kalleni sannan ya cewa Mamah, "Anko muka yi? Na me kenan Mamah?" "Na wahala da kace ka sha, itama yau tun daga school ɗinsu ta dawo gida ƙasa wai ba abun hawa, ka ganta nan sai kusan ƙarfe takwas ta dawo gidan nan". "Subhanallahi me yasa kika ƙi kirana, ai da duk abinda nake yi na aje naje na ɗaukoki, halan ina ita ƙawar taki ne ko bata shiga ba ne yau?" Ina tsiyaya ruwa a cup zan sha na ce, "Tayar motar tace tayi faci". "Ok tare kuka dawo ƙasa kenan? Next time idan haka ta sake faruwa ki kirani sai naje na ɗauko ku". Shiru nayi nabar zancen a yadda ya fahimcesa don idan yasan gaskiya ba ƙaramin faɗa zan sha ba ya kuma datse taren tamu kamar yadda ya so yi tun farko, Mamah tayi tsammanin zai fara shiga ya watso ruwa ne sannan yaci abinci, amma sai taji yace na fara kawo masa abinci yaci idan ya gama sai yayi wankan ya kwanta ya huta gaba-daya, na je na haɗo masa abincin na kawo masa sannan na koma inda nake zaune ɗazu na zauna, yana cin abincin muna fira har ya kammala na kwashe kayan na kai kitchen na wanke, daga can ɗakina na wuce na kwaso littafaina na soma bitar abinda akayi mana, kiran Nu'aymah ne ya shigo a wayata da sai a lokacin na bi ta kanta, tambayata tayi ya na iso gida na amsa mata da lafiya ƙalau, muka ɗanyi magana a tsaitsaye sannan ta kashe wayar, tarin messages ɗin ya Nu'aym na gani da missed call ba adadi, duka yana tambayata ne akan ya nike, ina lafiya, "I'm fine". Na rubuta na tura masa a taƙaice sannan na kashe wayar don har ga Allah yau bana jin yin hirar karatu nake so nayi sosai kafin na sake komawa na kwanta. Bani na kwanta ba sai zuwa kusan ƙarfe ɗaya na dare bayan na kammala karatun na shiga toilet na yo arwalar bacci sannan na kwanta.

*********

Sosai hankalin Nu'aym ya tashi ganin irin reply ɗin da Janaam ta mai do masa dashi, take zuciyarsa ta fara yi masa yan saƙe-saƙe tana hakaito masa wasu abubuwa, gashi ya yita kiranta lambarta a kashe, kamar zai yi kuka ya juya akalar kiran nasa ga Nu'aymah, tana ɗagawa ko gaisawa basuyi ba yace. "Aymah lafiya, me ke faruwa da Janaam ne?" "Ban gane ba Ya Aym, wani abunne aka ce maka ya faru da ita?" "Oh my God! Stop this ki faɗa mini gaskiya, lafiya take saboda na kikkira wayarta bata ɗaga ba na tura mata saƙonni masu yawa sai dai ta maido mini da amsar daba ita nayi tsammani daga wajen ta ba, daga ƙarshe ma ko dana sake trying number nata it's switch up, what's going on?" "Calm down Ya Nu'aym, Janaam tana lafiya, amma wai yaushe har kuka yi irin wannan shaƙuwar da gabaɗaya duk kabi ka ruɗe hakan?" "Aymah make damunki ne ina tambayarki kina tambayata?" "Kayi haƙuri Ya Aym, mun haɗu da ita school lafiya ƙalau take, yanzu haka bamu daɗe da gama waya da ita ba, ina ga dai akwai sabgar da take yi ko kuma wani abun daban, amma dai na tabbata lafiya take". Nu'aymah ya sauke wata ƙarfaffiyar ajiyar zuciya haɗe da cewa, "Alhamdulillah, Shikenan Aymah sai da safe." "Ok Ya Aym take care bye". Ta faɗa tana kashe kiran cike da mamaki, duk data jima da sanin soyayyar dake tsakanin su amma batayi tsammanin shakuwar dake tsakaninsu tayi karfin da zai iya shiga irin wannan damuwar ba don bai ji daga gareta ba, murmushi ta saki tana hango tsananin dacewar yayan nata da ƙawarta kamar yadda itama take ganin ta dace da Umar Farouk ɗinta.

*********

Washe gari bayan kammala lecture ɗin mu muka nufi wajen cin abinci, tun akan hanya Nu'aymah ke waya har muka iso wajen, wayar da nake da tabbacin da Umar Farouk ne take yi wanda hakan ya sa nake ji tamkar nayi mata shegen duka, daƙyar na samu ta gama wayar tana faɗin "ok sai ka shigo". Sannan ta katse kiran, girgiza kai kawai nayi ba tare da nace mata uffan ba kafin nakira a kawo mana abinci, indomie da soyayyen kwai mukayi oder sai kuma lemu mai sanyi da ruwa, bayan an kawo mana abincin muna fara ci sai ga Umar Farouk ya shigo, tun dana ganshi na ɗaure fuska ina sake haɗe rai tamkar ban taɓa dariya ba, seat ɗin dake tsakiyar mu ya ja ya zauna yana kallon Nu'aymah yake faɗin. "Wai Aymah meye matsalarki ne? Ina matsayin abokin ki baza ki iya nema na ba muje muci abinci mai kyau da ma'ana ba sai kin zo kin ci irin wannan jagwalgwalon da zai iya taɓa maki ciki? Wane ba kauyen ke baki shawarar yin hakan? Please don Allah tashi muje na kai ki restaurant inda zaki ci tsabtataccen abinci mai kyau da lafiya Kinga nima yunwar nake ji ga su Felicia can a waje tare muke suna jira sai mu tafi gabaɗaya". Ina kallon yadda Nu'aymah ta haɗe rai jin ya ambaci mutanen nashi nayi kamar zanyi dariya amma nayi saurin rufe baki ina tari, cike da kishi Nu'aymah tace. "Ni bazan je tare dasu ba kawai kuje". "Dalili? Ko kin manta tare kika ganmu dasu?" Umar Farouk ya faɗa yana haɗe rai, Nu'aymah na kumbura fuska itama ta ce, "Amma ai nasan matsayina da nasu ba ɗaya ba, taya za'a yi kace zamu fita tare dasu, kawai ka sallamesu sai mu tafi tare da Janaam". Wani kalar kallo Umar Farouk ya yi mata tare da kallona yace, "Ni na faɗa maki cewa kina da wani matsayi ne daya zarta nasu aguna? Kawai ki tashi muje in zaki je amma ni bazan ɗauki masu shigar munafukai a motata ba, kuma kema kin san da haka". Ya ƙare zancen yana miƙewa tare da kafeta da idanuwa, a mamaki na sai naga Nu'aymah ta miƙe, so ya riga da yayi mata illar da bata isa ta iya yi masa musu ba, kallona tayi tace, "Besty bari muje mu dawo". Na kaɗa kaina ta cikin niƙab ina cewa, "A sauka lafiya Besty". Ba tare dana kalli inda suke ba, ni dai burina yabar wajen na samu naci abincina hankali kwance, in da sabo a 'yan kwanakin nan nafara sabawa da irin wulaƙancin da yake yi mini, har sun juya sun tafi sai Umar Farouk ya tsaya, juyowa ya yi sai kawai ganin shi nayi akaina ya dauki plate ɗin abincin da Nu'aymah ta tashi ta bari ya kifa a cikin abincin nawa yana faɗin. "Nasan ba lallai ne ki ƙoshi da naki ba, to ga wannan ki ƙara dashi tunda babu a gidan tsoho". Yana gama fadar hakan ya juya, har yayi step ɗaya sai kuma ya sake dawowa yana cewa, "Oh! na manta ya kamata fa na rage maki aiki yan mata". yana gama faɗar hakan ya ɗauki gorar lemun dake gabana ya buɗe ya tuttulesa duka a cikin abincin yana ƙare mini kallo, nayi folding hannaye na akan ƙirji ina yin relaxing a bayan kujera ina kallons har ya gama tuttule lemun duka acikin indomien dake gabana, gorar ruwa ya sake ɗauka ba tare dana ankare ba kawai naji yana tuttula mini ita a jiki, cikin ɓacin rai na miƙe da niyar zabga masa mari kamar waccan ranar sai kawai na ji kamar an riƙe mini hannu. Murmushi ya saki haɗe da cewa. "Me ya hanaki 'yan mata? Wlh kikayi kuskuren sake ɗora hannunki akan fuskata sai na yimiki wulakancin da baki taɓa tsammani ba a rayuwarki, zaman makarantar nan ma sai yayi maki wahala bagidajiya kawai ai da ki mareni ki gani, ko waccan ranar da kika ga na ƙyaleki akwai tanadin abubuwa da dama dana yimaki da sai kin yi nadamar abinda kika yi mini a rayuwarki, wannan ma kaɗan daga ciki kika gani". Yana ƙare maganar yayi gaba yana cewa Nu'aymah su tafi, tsaye tayi ta kasa motsawa tana kallon irin wulaƙancin da yaiwa Janaam, juyowa yai ransa a ɗan ɓace jin bata biyo shi ba yace. "Muje mana Aymah?". "Kawai kaje ni bazan tafi ba". Ya ɗan zaro idanuwana yana yanke fuska yake cewa, "Saboda me?" Nu'aymah tace, "Haba Umar Farouk Janaam fa ƙawata ce, ko me tayi maka ai ta cancanci kayi mata kara ka ɗaga mata ƙafa ka dena yi mata wuɗannan abubuwan ko don ni?" Wani kallo ya yiwa Nu'aymah yana haɗe girar sama da ƙasa yake cewa, "Nayi mata kara? Wace karar ita tayi mani bayan kina kallo ta ɗaga hannu ta mare ni a gaban mutane? Tukuna ma da kike cewa ko don ki na ɗaga mata ƙafa to a matsayinki na wa a wajena zan yi hakan? Ko kin manta you're just a friend not my sister, cousins ko wani daga cikin family nawa to akan me zan ƙyaleta?". "Haka zaka ce Umar Farouk?" Nu'aymah ta faɗa idanuwanta cike da hawaye, Umar Farouk ya amsa mata da "Eh haka na faɗa, ke daban ita daban ba ɗaya kuke ba a wajena balle kiyi tunanin zata ci albarkacin ki, don haka idan zaki zo mu tafi kizo idan kuma kin fasa zuwa fine". Yana gama faɗar hakan ya fice ya ja motarsa dasu Billy ke ciki suna jiransa suka bar wajen....

